title: Padomes Lēmums 2014/912/KĀDP ( 2014. gada 15. decembris ), atbalstot fiziskās drošības un krājumu pārvaldības ( PSSM ) pasākumus, lai samazinātu kājnieku ieroču un vieglo ieroču (VIKI) un to munīcijas nelikumīgas tirdzniecības risku Sāhelas reģionā

text:
               17.12.2014

               LV

               Eiropas Savienības Oficiālais Vēstnesis

               L 360/30

         PADOMES LĒMUMS 2014/912/KĀDP
   (2014. gada 15. decembris),
   atbalstot fiziskās drošības un krājumu pārvaldības (PSSM) pasākumus, lai samazinātu kājnieku ieroču un vieglo ieroču (VIKI) un to munīcijas nelikumīgas tirdzniecības risku Sāhelas reģionā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu un 31. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Eiropadome 2005. gada 15. un 16. decembrī pieņēma ES Stratēģiju VIKI un to munīcijas nelikumīgas uzkrāšanas un tirdzniecības apkarošanai. Minētajā stratēģijā Eiropadome atzīst, ka, tā kā VIKI un munīcijas krājumu ir daudz, šie ieroči ir viegli pieejami civiliedzīvotājiem, kriminālnoziedzniekiem, teroristiem un kaujiniekiem, un uzsver to, ka ir jāveic preventīvas darbības, lai risinātu parasto ieroču nelikumīgas piegādes un to pieprasījuma jautājumu. Tā arī uzsver, ka kontinents, ko visvairāk skāruši iekšēji konflikti, kurus saasinājusi destabilizējoša VIKI ieplūšana, ir Āfrika.

               (2)

               Padome 2011. gada 21. martā apstiprināja Eiropas Savienības Stratēģiju attiecībā uz drošību un attīstību Sāhelā, kurā paredzēta integrēta sistēma Savienības iesaistei Sāhelas reģionā. Viens no četriem stratēģijas darbības virzieniem ir vērsts uz to, lai stiprinātu drošības, tiesībaizsardzības un tiesiskuma nozaru spējas minētajā reģionā ar mērķi efektīvāk un ar specializētiem līdzekļiem cīnīties pret apdraudējumiem un apkarot terorismu un organizēto noziedzību un lai tās saistītu ar labas pārvaldības pasākumiem.

               (3)

               2006. gada 14. jūnijā Abudžā, Nigērijā, Rietumāfrikas valstu ekonomikas kopienas (ECOWAS) dalībvalstis pieņēma ECOWAS Konvenciju par vieglajiem ieročiem un kājnieku ieročiem, to munīciju un citiem saistītiem materiāliem, kura stājās spēkā 2009. gada 29. septembrī. 2010. gada 30. aprīlī Kinšasā, Kongo Demokrātiskajā Republikā, Centrālās Āfrikas valstu ekonomikas kopienas (ECCAS) dalībvalstis un Ruandas Republika pieņēma Centrālās Āfrikas Konvenciju, lai kontrolētu vieglos ieročus un kājnieku ieročus, to munīciju, detaļas un sastāvdaļas, ko var izmantot to ražošanai, remontam vai montēšanai. Abās konvencijās parakstītājas valstis apņēmās, inter alia, veikt vajadzīgos pasākumus, lai nodrošinātu savu valstu VIKI krājumu pārvaldību, glabāšanu un drošību saskaņā ar attiecīgiem standartiem un procedūrām.

               (4)

               Burkinafaso, Mali un Nigērija ir ratificējušas Ieroču tirdzniecības līgumu, tāpat kā to ir izdarījušas 23 dalībvalstis, bet Čada, Mauritānija un Nigēra ir to parakstījušas. Ieroču tirdzniecības līguma 16. panta 1. punktā ir paredzēts, ka īstenojot līgumu, katra līgumslēdzēja valsts var lūgt atbalstu, tostarp juridisko un leģislatīvo atbalstu, institucionālo spēju veidošanas un tehnisko, materiālo vai finansiālo atbalstu. Tāds atbalsts var ietvert krājumu pārvaldības, atbruņošanās, demobilizācijas un reintegrācijas programmas, tiesību aktu izstrādes paraugus un efektīvas īstenošanas praksi. Katra līgumslēdzēja valsts, ja tā to spēj, sniedz šādu atbalstu, saņemot attiecīgu lūgumu.

               (5)

               Burkinafaso, Mali, Mauritānija un Nigērija ir Līgumslēdzējas valstis Protokolam par šaujamieroču, to detaļu, sastāvdaļu un munīcijas nelegālas izgatavošanas un aprites apkarošanu, kurš papildina Apvienoto Nāciju Organizācijas Konvenciju pret transnacionālo organizēto noziedzību (“Šaujamieroču protokols”).

               (6)

               Visas ANO dalībvalstis ir paudušas apņēmību efektīvi īstenot ANO Rīcības programmu par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (“ANO Rīcības programma”), kā arī Starptautisko instrumentu, lai valstis varētu laicīgi un nekļūdīgi konstatēt un izsekot nelikumīgus kājnieku un vieglos ieročus.

               (7)

               Piektajā divgadējā valstu sanāksmē, kurā izskatīja, kā tiek īstenota ANO Rīcības programma (Ņujorkā 2014. gada 16.–20. jūnijā), visas ANO dalībvalstis atkārtoti pauda, ka VIKI krājumu pareiza pārvaldība, jo īpaši konflikta laikā un pēc konflikta, ir būtiska, lai novērstu negadījumus un lai samazinātu risku, ka VIKI varētu nokļūt nelikumīgā tirdzniecībā, nelikumīgu bruņotu grupējumu, teroristu un citu neatļautu saņēmēju rīcībā. ANO dalībvalstis aicināja stiprināt starptautisko un reģionālo sadarbību un atbalstu krājumu pārvaldības un fiziskās drošības jomā un apņēmās, kur vien iespējams, izmantot priekšrocības, ko sniedz tehnoloģiju attīstība, tostarp fiziskās drošības pasākumus, lai stiprinātu krājumu pārvaldību.

               (8)

               Tautas sacelšanās Lībijā 2011. gada februārī un tai sekojošais bruņotais konflikts un politiskā un drošības krīze Mali 2012. gadā apliecināja, kā nevalstiski subjekti, tostarp teroristi, var izmantot to, ka valdības īpašumā esoši krājumi ir nepietiekami labi nodrošināti un pārvaldīti, un novirzīt VIKI un munīciju, tādējādi apdraudot mieru un drošību. Situācijā, kad Sāhelas reģionā, tostarp Nigērijas ziemeļos, nevalstiskie subjekti kļūst aizvien aktīvāki, ieroču un munīcijas drošības uzlabošana Sāhelas reģiona valstīs ir kļuvusi par prioritāti.

               (9)

               Apvienoto Nāciju Organizācijas Āfrikas Reģionālajam miera un atbruņošanās centram (UNREC), kas ietilpst Apvienoto Nāciju Organizācijas Atbruņošanās lietu birojā (UNODA), ir ilga pieredze atbalsta sniegšanā Sāhelas reģiona valstīm un pilsoniskajai sabiedrībai, palīdzot tām īstenot starptautiskos un reģionālos VIKI kontroles instrumentus, atbilstīgi savām pilnvarām, ko tas saņēma no ANO Ģenerālās asamblejas (Rezolūcija 40/151 G, 1985. gada 16. decembris).

               (10)

               Kopš 2013. gada Apvienoto Nāciju Organizācijas Daudzdimensionālā integrētā stabilizācijas misija Mali (MINUSMA) ar Apvienoto Nāciju Organizācijas Atmīnēšanas dienesta (UNMAS) starpniecību ir sniegusi atbalstu Mali iestādēm atmīnēšanas un ieroču un munīcijas pārvaldības jomā saskaņā ar ANO Drošības padomes rezolūcijām 2100 (2013) un 2164 (2014).

               (11)

               Nevalstiskā organizācija Atmīnēšanas padomdevēja grupa (MAG) nesen uzsāka reģionālu projektu, risinot steidzamus parasto ieroču un munīcijas drošības un pārvaldības jautājumus mērķa valstīs Sāhelas un Magribas reģionā.

               (12)

               Saskaņā ar Padomes Lēmumu 2011/428/KĀDP (1) Savienība ir finansējusi, inter alia, marķēšanas iekārtu sagādi tiesībaizsardzības iestādēm vairākās Rietumāfrikas valstīs, kā arī apmācību saistībā ar Starptautisko izsekošanas instrumentu un Starptautiskajām munīcijas tehniskajām pamatnostādnēm.

               (13)

               Saskaņā ar Padomes Lēmumu 2013/320/KĀDP (2) Savienība atbalsta pasākumus, kas vērsti uz Lībijas ieroču arsenālu stabilu fizisko drošību un krājumu pārvaldību (PSSM), lai samazinātu risku, ko Lībijas un tās kaimiņvalstu drošībai, tostarp Sāhelas reģionā, rada VIKI un munīcijas nelikumīga izplatīšana.

               (14)

               Saskaņā ar Padomes Lēmumu 2013/698/KĀDP (3) Savienība atbalsta globāla ziņošanas mehānisma par nelikumīgiem kājnieku ieročiem un vieglajiem ieročiem un citiem nelikumīgiem parastajiem ieročiem un munīciju (iTrace) izveidi; tas jo īpaši balstās uz pētījumiem par VIKI un munīcijas apriti konfliktu skartās vietās, tostarp Āfrikā.

               (15)

               Saskaņā ar savu kopējo drošības un aizsardzības politiku Savienība Sāhelas reģionā ir uzsākusi trīs misijas, proti, pirmkārt, EUCAP Sahel Niger, kas sākta 2012. gada 8. augustā, lai atbalstītu cīņu pret organizēto noziedzību un terorismu Nigērā; otrkārt, Eiropas Savienības apmācības misiju Mali, kas sākta 2013. gada 18. februārī), lai ar apmācības un konsultāciju palīdzību sniegtu atbalstu Mali bruņoto spēku pārstrukturēšanai un reorganizācijai, un, treškārt, EUCAP Sahel Mali, kas tika uzsākta 2014. gada 15. aprīlī, lai sniegtu stratēģiskas konsultācijas un apmācību Mali iekšējās drošības spēkiem.

               (16)

               Saskaņā ar stabilitātes un miera veicināšanas instrumentu Savienība kopš 2011. gada ir sniegusi atbalstu ANO Narkotiku un noziedzības novēršanas biroja centieniem veicināt Šaujamieroču protokola ratifikāciju un īstenošanu, jo īpaši Rietumāfrikā. Saskaņā ar to pašu instrumentu Savienība kopš 2010. gada ir sniegusi finansiālu atbalstu Kājnieku ieroču reģionālajam centram (RECSA) Lielo ezeru reģionā, Āfrikas ragā un robežvalstīs, un tas atrodas Nairobi,

         IR PIEŅĒMUSI ŠO LĒMUMU.
   1. pants
   1.   Savienība veicina drošību un stabilitāti Sāhelas reģionā, palīdzot šā reģiona valstīm novērst valdības īpašumā esošu VIKI un munīcijas novirzīšanu un nelikumīgu tirdzniecību, uzlabojot to fizisko drošību un krājumu pārvaldību (PSSM).
   2.   Pasākumiem, ko Savienība paredz atbalstīt, ir šādi konkrēti mērķi:

               a)

               radīt nepieciešamos politiskos priekšnoteikumus PSSM procedūru stiprināšanai un veicināt reģionālo sadarbību un zināšanu apmaiņu;

               b)

               saskaņā ar starptautiskajiem labākās prakses standartiem sniegt atbalstu mērķa valstīm, izstrādājot modernus tiesību aktus, administratīvas procedūras un praktiskas standarta operāciju procedūras (SOP) kā pamatu uzlabotai PSSM;

               c)

               tieši atbalstīt krājumu pārvaldības un drošības pasākumu īstenošanu, tostarp atjaunojot glabāšanas objektus, iznīcinot pārpalikumus, novecojušus vai nelegālus VIKI un izmēģinot jaunas tehnoloģijas.

         Sīki izstrādāts minēto pasākumu apraksts ir izklāstīts pielikumā.
   2. pants
   1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (“Augstais pārstāvis”).
   2.   Šīs regulas 1. panta 2. punktā minēto darbību tehnisko īstenošanu veic UNODA ar UNREC starpniecību. UNODA šos uzdevumus veic Augstā pārstāvja pakļautībā. Šajā nolūkā Augstais pārstāvis slēdz vajadzīgās vienošanās ar UNODA.
   3. pants
   1.   Finanšu atsauces summa 1. panta 2. punktā minēto darbību īstenošanai ir EUR 3 561 257,06. Kopējais visa projekta lēstais budžets ir EUR 4 129 393,06, kas tiks nodrošināts ar līdzfinansējumu.
   2.   Izdevumus, ko finansē no 1. punktā noteiktās summas, pārvalda saskaņā ar Savienības procedūrām un noteikumiem, ko piemēro Savienības vispārējam budžetam.
   3.   Komisija uzrauga, vai tiek pareizi īstenots 1. punktā minētais Savienības ieguldījums. Šajā nolūkā tā noslēdz finansēšanas nolīgumu ar UNODA. Nolīgumā paredz, ka UNODA jānodrošina, ka Savienības ieguldījuma redzamība ir atbilstīga tā apjomam.
   4.   Komisija cenšas panākt, lai 3. punktā paredzēto finansēšanas nolīgumu noslēgtu pēc iespējas drīz pēc 2014. gada 15. decembra. Tā informē Padomi un Augsto pārstāvi par visām grūtībām šajā procesā un – divu nedēļu laikā pēc parakstīšanas – par finansēšanas nolīguma noslēgšanas dienu.
   4. pants
   1.   Augstais pārstāvis atskaitās Padomei par šā lēmuma īstenošanu, pamatojoties uz regulāriem ziņojumiem, kuri jāsagatavo UNODA. Minētie ziņojumi ir Padomes veiktā izvērtējuma pamatā.
   2.   Komisija sniedz informāciju par 1. panta 2. punktā minēto darbību īstenošanas finansiālajiem aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Šis lēmums zaudē spēku 42 mēnešus pēc tam, kad noslēgts 3. panta 3. punktā minētais atbilstīgais finansēšanas nolīgums, vai sešus mēnešus pēc tā pieņemšanas dienas, ja šajā laikposmā finansēšanas nolīgums netiek noslēgts.

      Briselē, 2014. gada 15. decembrī

            Padomes vārdā –

            priekšsēdētāja

         F. MOGHERINI

      (1)  Padomes Lēmums 2011/428/KĀDP (2011. gada 18. jūlijs) par to, lai atbalstītu Apvienoto Nāciju Organizācijas Atbruņošanās lietu biroja veiktās darbības, īstenojot Apvienoto Nāciju Organizācijas rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos (OV L 188, 19.7.2011., 37. lpp.).

      (2)  Padomes Lēmums 2013/320/KĀDP (2013. gada 24. jūnijs) atbalstot fiziskās drošības un krājumu apsaimniekošanas pasākumus, lai samazinātu kājnieku ieroču un vieglo ieroču (VIKI) nelikumīgas tirdzniecības risku Lībijā un tās reģionā (OV L 173, 26.6.2013., 54. lpp.).

      (3)  Padomes Lēmums 2013/698/KĀDP (2013. gada 25. novembris), ar ko atbalsta globālu ziņošanas mehānismu par nelikumīgiem kājnieku ieročiem un viegliem ieročiem un citiem nelikumīgiem parastajiem ieročiem un munīciju ar mērķi samazināt to nelikumīgas tirdzniecības risku (OV L 320, 30.11.2013., 34. lpp.).

      PIELIKUMS
      Fiziskās drošības un krājumu pārvaldības (PSSM) pasākumi, lai samazinātu kājnieku ieroču un vieglo ieroču (VIKI) un to munīcijas nelikumīgas tirdzniecības risku Sāhelas reģionā
      1.   Vispārīga informācija un KĀDP atbalsta pamatojums
      1.1.   Vispārīga informācija
      Apstāklis, ka Sāhelā esošajās parasto ieroču un munīcijas glabātuvēs trūkst efektīvas PSSM, kas atbilstu starptautiskajiem standartiem, ir atzīts par būtisku problēmu mieram un drošībai reģionā un aiz tā robežām. Nesenā pagātnē valdības īpašumā esošus krājumus Lībijā un Mali izlaupīja bruņotas nevalstiski subjekti, tostarp teroristu grupējumi. Pastāv konkrēts apdraudējums, ka līdzīga situācija var izveidoties Burkinafaso, Čadas, Mauritānijas, Nigēras, un Nigērijas atsevišķās daļās, jo bruņoti grupējumi un teroristu grupējumi darbojas pāri robežām un ir iesaistīti VIKI nelikumīgā tirdzniecībā. Ieroču un munīcijas nepietiekama PSSM palielina risku, ka tos var novirzīt – tostarp zādzību un uzbrukumu rezultātā – uz nelikumīgu tirgu, kā arī munīcijas glabāšanas vietās var notikt neplānoti sprādzieni. Tas var izraisīt destabilizējošu VIKI uzkrāšanu un nelikumīgu tirdzniecību, kas ietekmē valsts, reģionālu un starptautisku mieru un drošību.
      Šis apdraudējums ir atzīts arī Apvienoto Nāciju Organizācijas integrētajā stratēģijā Sāhelas reģionam, kurā pausts viedoklis, ka nepieciešams līdz minimumam samazināt risku, ka VIKI varētu tikt novirzīti nevalstiskiem subjektiem, palielinot esošo krājumu drošību un vajadzības gadījumā pārvietojot tos, kā arī iznīcinot nelegālu VIKI un munīcijas pārpalikumus. To var paveikt, efektīvi īstenojot ANO Rīcības programmu VIKI nelikumīgas tirdzniecības apkarošanai un Starptautisko izsekošanas instrumentu, izmantojot Starptautiskos kājnieku ieroču kontroles standartus (ISACS) un Starptautiskās munīcijas tehniskās pamatnostādnes (IATG), kas izstrādātas Apvienoto Nāciju Organizācijas sistēmā.
      1.2.   Pamatojums
      Īstenojot savas pilnvaras saskaņā ar ANO Ģenerālās asamblejas Rezolūciju 40/151 G, Apvienoto Nāciju Organizācijas Āfrikas Reģionālajam miera un atbruņošanās centram (UNREC), kas ir Apvienoto Nāciju Organizācijas Atbruņošanās lietu biroja (UNODA) reģionālais pārstāvis Āfrikā, ir vienreizēja iespēja sniegt palīdzību un stiprināt Sāhelas reģiona valstu spējas un iespējas efektīvi izmantot šos standartus un paraugpraksi, tādējādi kontrolējot savus VIKI un munīcijas krājumus, lai novērstu VIKI uzkrāšanas un tās nelikumīgas tirdzniecības destabilizējošo ietekmi apakšreģionālā līmenī uz aiz reģiona robežām.

         UNREC ierosina īstenot projektu sadarbībā ar Apvienoto Nāciju Organizācijas Pretmīnu dienestu (UNMAS) un nevalstiskās organizācijas Atmīnēšanas padomdevēju grupu (MAG) un koordinējot ar attiecīgām reģionālām un apakšreģionālām organizācijām, piemēram, Rietumāfrikas valstu ekonomikas kopienu un Centrālās Āfrikas valstu ekonomikas kopienu, kā arī ar nevalstiskām organizācijām. UNMAS veic darbības Apvienoto Nāciju Organizācijas Daudzdimensionālā integrētā stabilizācijas misijas Mali (MINUSMA) atbalstam, kas ir viens no tās integrētajiem komponentiem ANO Drošības padomes Rezolūcijas 2100 (2013) sistēmā, un kopā ar ANO Mali darba grupu. Atmīnēšanas padomdevēja grupa (MAG) patlaban īsteno reģionālu projektu, risinot parasto ieroču un munīcijas drošības un pārvaldības jautājumus mērķa valstīs Sāhelas un Magribas reģionā. Šajās darbībās gūtos konstatējumus izmantos par pamatu projekta plānošanai un īstenošanai. Sinerģijas dos iespēju panākt lielāku kopīgo ietekmi. Projekts gūs papildu labumu no UNODA speciālajām iekšējām zināšanām ANO galvenajā mītnē un reģionā, kā arī no citām speciālajām zināšanām, kas pieejamas ANO sistēmā.
      Minētās darbības turpinās, papildinās un izmantos sinerģijas ar projektiem, kurus UNREC un citi divpusējie partneri, ANO aģentūras, apakšreģionālas organizācijas un nevalstiskas organizācijas jau īsteno reģionā, tostarp: projektu Mali Valsts VIKI komisijas darbības atsākšanas atbalstam un valsts VIKI rīcības plāna izstrādei; Lēmumu 2011/428/KĀDP, kuru ievērojot, inter alia nodrošina marķēšanas mašīnas Burkinafaso un Nigērai; notiekošo projektu “Šaujamieroču nelikumīgas uzkrāšanas un tirdzniecības apkarošana Āfrikā”, kuru finansē Eiropas Komisija saskaņā ar Stabilitātes un miera veicināšanas instrumentu, un projekta pirmajā posmā (2010–2013) inter alia notika apņemšanās veikt marķēšanas darbības un tika nodrošinātas elektroniskās marķēšanas mašīnas, kā arī īpaši pielāgotas lietojumprogrammas instalēšanu reģistra uzturēšanai Austrumāfrikas valstīs, savukārt pašreiz notiekošajā posmā (2013–2016) līdzīgas darbības paredzētas citās valstīs (provizoriski – Burundi, Kamerūnā, Čadā, Kotdivuārā, Ekvatoriālajā Gvinejā, Gabonā, Ganā, Libērijā, Mali, Ruandā, Somālijā, Dienvidsudānā, Togo, Ugandā); transreģionālu projektu, ko īsteno ANO Narkotiku un noziedzības apkarošanas birojs, inter alia, Rietumāfrikā (t. i., Beninā, Burkinafaso, Gambijā, Ganā, Mali, Mauritānijā, Senegālā, Togo), ko arī finansē saskaņā ar Savienības Stabilitātes un miera veicināšanas instrumentu, kura mērķis ir veicināt ANO Konvencijas pret transnacionālo organizēto noziedzību un tās Šaujamieroču protokola ratifikāciju un īstenošanu, galvenokārt sniedzot atbalstu tiesību aktu pārskatīšanai un reformai; ar ieroču pārvaldību saistītus mācību pasākumus, ko veic ES kopējās drošības un aizsardzības politikas misija EUCAP Sahel Niger; kā arī NATO projektu Mauritānijā, kuru īsteno NATO Atbalsta aģentūra (NSPA).
      Turklāt PSSM darbībās saskaņā ar šo projektu attiecīgā gadījumā būtu jāņem vērā un jāatbalsta plašākas drošības programmas, kuras īsteno saņēmējās valstīs, piemēram, atbruņošanās, demobilizācijas un reintegrācijas, kā arī drošības sektora reformas procesus. Tiesību aktu un administratīvo sistēmu pārskatīšana PSSM jomā un turpmāki ieteikumi, lai panāktu atbilstību starptautiskajiem standartiem ieroču kontroles jomā, kā arī PSSM valstu standarta operāciju procedūru izstrāde sniegs ieguldījumu drošības sektora reformā katrā valstī un apakšreģionā. Darbības saskaņā ar šo projektu var piemērotā gadījumā sniegt atbalstu arī atbruņošanās, demobilizācijas un reintegrācijas centieniem – jo īpaši tiem, kas saistīti ar praktisko atbruņošanos – jo valstu SOP attīstību ieroču kontroles jomā var integrēt atbruņošanās, demobilizācijas un reintegrācijas procesos, piemēram, nosakot normas atgūto ieroču marķēšanai un reģistrācijai vai to iznīcināšanai. Esošo praksi, ko veicina arī ar citiem atbilstīgiem ES finansētiem projektiem, būtu jāizmanto, lai nodrošinātu saskaņotus procesus.
      Īstenojot starptautiskos paraugprakses standartus ieroču kontroles jomā, šis projekts arī palīdzēs valstīm izstrādāt neatkarīgu civilu pārraudzību pār PSSM pasākumiem. Civilas pārraudzības nepieciešamību integrēs dažādās projekta darbībās, īpaši konsultācijās un semināros.
      2.   Vispārīgi mērķi
      Šajā punktā aprakstītā rīcība veicinās drošību un stabilitāti Sāhelas reģionā un palīdzēs sešām Sāhelas reģiona valstīm (Burkinafaso, Čada, Mali, Mauritānija, Nigēra un Nigērija) novērst valdības īpašumā esošu VIKI un munīcijas novirzīšanu un nelikumīgu tirdzniecību, uzlabojot to PSSM.
      Konkrēti ar šo rīcību centīsies:

                  a)

                  radīt nepieciešamos politiskos priekšnoteikumus PSSM procedūru stiprināšanai un veicināt reģionālo sadarbību un zināšanu apmaiņu;

                  b)

                  saskaņā ar starptautiskajiem paraugprakses standartiem sniegt atbalstu mērķa valstīm, izstrādājot modernus tiesību aktus, administratīvas procedūras un praktiskas SOP kā pamatu uzlabotai PSSM;

                  c)

                  tieši atbalstīt krājumu pārvaldības pasākumu īstenošanu, tostarp atjaunojot glabāšanas objektus, iznīcinot pārpalikumus, novecojušus vai nelegālus VIKI un izmēģinot jaunas tehnoloģijas.

            3.   Rezultāti
      Darbībai būs šādi rezultāti:

                  a)

                  adekvāti tiesību akti un administratīvās normas par PSSM;

                  b)

                  uzlabojot glabātuves, nostiprināta VIKI PSSM;

                  c)

                  iznīcinot pārpalikumus, novecojušus un nelegālus VIKI un munīciju, samazināta to novirzīšanas un nejaušu sprādzienu iespēja;

                  d)

                  uzlabota VIKI marķēšana, izsekošana un reģistrēšana;

                  e)

                  labāka reģionālā sadarbība un informācijas apmaiņa;

                  f)

                  jaunu tehnoloģiju iespējamas pielietošanas apzināšana PSSM jomā;

                  g)

                  uzlabotas valstu spējas un atbildība PSSM jomā saņēmējās valstīs;

                  h)

                  izpratnes veicināšana par PSSM ieguldījumu reģionālajā drošībā;

                  i)

                  samazināts reģionālas destabilizācijas risks, ko var izraisīt pārmērīgi VIKI un to munīcijas krājumi vai VIKI novirzīšana nevalstiskiem subjektiem, tostarp teroristu grupējumiem.

            4.   Rīcības apraksts
      4.1.   Wilton Park konference par PSSM Sāhelā
      Mērķi
      Nodrošināt iespējas pieredzes apmaiņai un radīt nepieciešamos politiskos priekšnoteikumus saskaņā ar projektu veicamajām darbībām.
      Apraksts

         Wilton Park un UNREC organizēta konference, lai apspriestu nenodrošinātu Lībijas krājumu ietekmi uz ieroču drošību Sāhelā, lai izstrādātu stratēģijas, ar ko novērst valdībai īpašumā esošu VIKI un munīcijas novirzīšanu un nelikumīgu tirdzniecību, uzlabojot to PSSM. Konference arī dos iespēju izvērtēt līdz šim PSSM jomā gūtos panākumus Sāhelas reģionā, jo īpaši saistībā ar starptautisko palīdzību, apspriest valstu faktiskās vajadzības, reģistrēt attiecīgās notiekošās darbības un konstatēt trūkumus, kas jānovērš. Turklāt, konsultējoties ar saņēmējām valstīm, to izmantos, lai izpētītu sinerģijas ar citiem ES atbalstītiem VIKI kontroles rīkiem, tostarp globālo pārraudzības mehānismu iTrace (ko finansē saskaņā ar Lēmumu 2013/698/KĀDP). Piedalīšanās būs tikai ar ielūgumiem, un piedalīties tiks aicināti augsta līmeņa pārstāvji no sešām Sāhelas reģiona valstīm (Burkinafaso, Čadas, Mali, Mauritānijas, Nigēras un Nigērijas), kā arī Lībijas un citām atbilstīgām kaimiņvalstīm, ECOWAS, ECCAS un Āfrikas Savienības (ĀS).
      Rezultāti/īstenošanas rādītāji
      Konference Wilton Park jānotiek, kā plānots, piedaloties attiecīgajām ieinteresētajām personām, tostarp sešu mērķa valstu pārstāvjiem (līdz 40 dalībnieku).
      4.2.   Tiesību aktu un administratīvo procedūru pārskatīšana un konsultācijas par PSSM

      4.2.1.   Valstu konsultācijas par PSSM procedūrām un izmēģinājuma vietu noteikšanai
      Mērķi

                  a)

                  Gūt skaidru izpratni par leģislatīvo un administratīvo sistēmu saistībā ar PSSM katrā valstī un visā reģionā.

                  b)

                  Tajās valstīs, kur nav atjauninātu reglamentējošo noteikumu, sniegt ieteikumus par tiesību aktiem un procedūrām, lai panāktu atbilstību starptautiskām prasībām, kas izklāstītas juridiski saistošos starptautiskos instrumentos (piem., ANO Šaujamieroču protokolā, ECOWAS Konvencijā par VIKI (1) un Kinšasas Konvencijā par VIKI (2)), ANO Rīcības programmā par VIKI nelikumīgu tirdzniecību, Starptautiskajā izsekošanas instrumentā, IATG un ISACS, un citos atbilstīgos standartos un instrumentos.

                  c)

                  Noteikt prioritāros glabāšanas objektus, kas noderēs kā izmēģinājumu vietas, saskaņā ar valstu prioritātēm un vajadzības gadījumā ņemot vērā pieejamo informāciju par novirzīšanas un nelikumīgas tirdzniecības shēmām.

            Apraksts
      Sadarbojoties ar valstu iestādēm sešās Sāhelas reģiona valstīs, proti, Burkinafaso, Čadā, Mali, Mauritānijā, Nigērā un Nigērijā, UNREC izvērtēs visus esošos tiesību aktus PSSM jomā, kā arī administratīvās un standarta operāciju procedūras, pilnībā izmantojot jau tagad pieejamos izvērtējumus un koordinējot rīcību ar notiekošajiem reģionālajiem un divpusējiem projektiem, ar ko atbalsta tiesību aktu reformas VIKI jomā, lai izvairītos no dublēšanās un pārklāšanās.

         UNREC juridiskie eksperti sniegs atbalstu attiecīgajām atbildīgajām ministrijām, likumdevējiem un augstākā līmeņa tiesībaizsardzības un aizsardzības amatpersonām, izskatot valstu tiesību aktus un administratīvās procedūras, lai nodrošinātu to, ka starptautiskās juridiskās saistības un starptautiskiem tehniskie standarti, jo īpaši ISACS un IATG, tiek integrēti valsts reglamentējošajos noteikumos.
      Atbalstu šajā jomā būtu jāsniedz pēc valstu lūguma, un to vajadzētu vērst galvenokārt uz tuvināšanos starptautiskajiem standartiem PSSM jomā, ņemot vērā citas uzsāktas ierosmes, ar kurām sniedz atbalstu vai padomus par plašākiem ieroču kontroles vai drošības sektora jautājumiem.

         UNREC organizēs valstu seminārus ar valstu augstākā līmeņa valsts aizsardzības, tiesībaizsardzības un citu civilu iestāžu amatpersonām, kas saistītas ar VIKI drošību. Dalībnieki kopīgi apspriedīs izvērtējuma konstatējumus un ieteikumus un vienosies par dažādiem veicamiem pasākumiem, un apzinās ieteikumus, kurus var īstenot ar izmaiņām tiesību aktos vai ar administratīviem dekrētiem.
      Konsultācijās valstu līmenī noteiks prioritāros glabāšanas objektus, kas noderēs kā izmēģinājuma vietas. Tās varētu ietvert pa vienai katras valsts galvaspilsētā, vienu nozīmīgā provinciālā centrā, vienu lauku rajonā un/vai vienu pierobežas rajonā (pie sauszemes robežas, ostas vai lidostas), kā arī valdības īpašumā esošu VIKI un munīcijas nozīmīgus transportēšanas ceļus. Kad tas ir iespējams un piemēroti, prioritāru glabāšanas objektu izvēlē būtu jāņem vērā pieejamā informācija par novirzīšanas un nelikumīgas tirdzniecības shēmām, piešķirot prioritāti tiem krājumiem, par kuriem ir konstatēts, ka tie veicina nestabilitāti reģionā.

         UNREC izstrādās vienu gala izvērtējuma ziņojumu par katru valsti, izklāstot ieteikumus par tiesību aktiem un procedūrām, kas nepieciešamas, lai panāktu atbilstību starptautiskajām prasībām. Šajos ziņojumos iekļaus atbildes no valstu iestādēm un citām ieinteresētajām personām sešās mērķa valstīs.
      Rezultāti/īstenošanas rādītāji

                  a)

                  Ziņojumi par spēkā esošajiem tiesību aktiem un administratīvo sistēmu saistībā ar PSSM katrā valstī (kopā sešās), tostarp ieteikumi likvidēt esošās neatbilstības starptautiskajiem instrumentiem atbruņošanās jomā.

                  b)

                  Ir notikuši seši valstu līmeņa semināri, pa vienam katrā no mērķa valstīm.

                  c)

                  Ir noteikti līdz 18 glabāšanas objekti (pa trim katrā valstī), kas noder kā izmēģinājuma vietas.

            4.2.2.   Reģionālas konsultācijas par PSSM procedūrām
      Mērķi

                  a)

                  Veicināt reģionālā līmenī informācijas un pieredzes apmaiņu par PSSM procedūrām, balstoties uz valstu izvērtējumiem, kas veikti saskaņā ar 4.2.1. punktu.

                  b)

                  Veicināt ISACS un IATG izmantošanu starp valstu un reģionālajām ieinteresētajām personām.

            Apraksts
      Notiks reģionālas konsultācijas, kurās piedalīsies sešu valstu valdību augstākā līmeņa pārstāvji, lai apmainītos ar informāciju par valstu konstatējumiem un lai apmainītos ar pieredzi un paraugpraksi, pamatojoties uz izvērtējumu valsts līmenī (4.2.1. punkts). Uz pieredzes apmaiņu tiks aicināti arī atbilstīgu reģionālu un apakšreģionālu organizāciju (ĀS, ECOWAS, ECCAS, RECSA), ANO aģentūru, kas piedalās mehānismā “Koordinēta rīcība kājnieku ieroču jomā” (CASA) pārstāvji, atbilstīgi eksperti no Savienības un tās dalībvalstīm (tostarp no kopējās drošības un aizsardzības politikas misijām), kā arī augstākā ranga eksperti no citiem reģioniem.

         UNREC sagatavos ziņojumu, kurā aptvers reģionālā konsultatīvā semināra konstatējumus.
      Rezultāti/īstenošanas rādītāji

                  a)

                  Notiek viena reģionāla konsultēšanās par PSSM procedūrām.

                  b)

                  Ziņojums par reģionālo konsultatīvo semināru.

            4.3.   Fiziskā drošība un krājumu pārvaldība (PSSM)
      4.3.1.   PSSM izvērtēšana valstu parasto ieroču glabātuvēs un VIKI un munīcijas transportēšanas laikā
      Mērķi

                  a)

                  Veikt detalizētu un praktisku izvērtējumu izvēlētos parauga objektos, lai konstatētu pašreizējo praksi, fizisko drošību un pārpalikumus, novecojušus vai nelegālus ieročus un munīciju.

                  b)

                  Sniegt praktiskās zināšanas un iemaņas par PSSM procedūrām saskaņā ar starptautiskajiem paraugprakses standartiem.

            Apraksts
      Pamatojoties uz konstatējumiem valsts konsultatīvajos semināros, kurus koordinēs UNREC, UNMAS eksperti un MAG eksperti veiks detalizētu un praktisku izvērtējumu par atlasītajiem parauga objektiem, lai konstatētu pašreizējo praksi un problēmas, par pamatu izmantojot ISACS un IATG. Šajās izmēģinājuma vietās eksperti arī pārbaudīs esošo valsts praksi, ņemot vērā spēkā esošos valsts tiesību aktus un procedūras, un vajadzības gadījumā ierosinās tos pārskatīt.

         UNMAS un MAG eksperti strādās tajās valstīs, kur tiem notiek operācijas. UNMAS strādās Mali atbilstīgi savai pašreiz valstī notiekošajai operācijai un pilnvarām, un MAG strādās Burkinafaso, Čadā, Mauritānijā, Nigērā un Nigērijā. Operācijas notiks sadarbībā ar valstu VIKI komisijām. Darbība ietvers izvērtējumu par infrastruktūras un fiziskās drošības, VIKI un munīcijas krājumu stāvokļa, to transportēšanā pastāvošās prakses piemērotību un ar valsts iestāžu atbalstu un piekrišanu – par glabātuvēs esošu pārpalikumu, novecojušu vai nelegālu ieroču un munīcijas apzināšanu. Turklāt veiks glabātuvju personāla kvalifikācijas un spēju izvērtēšanu, lai noteiktu iespējamās apmācības vajadzības. Veicot minētos izvērtējumus, izmantos ISACS izvērtējuma instrumentu un MAG arsenāla riska novērtējuma instrumentu. Pēc saņēmējas valsts lūguma atlasītajos parauga objektos var veikt ad hoc apmācību PSSM jomā, reaģējot uz neatliekamām vajadzībām.
      Drošības situācija mērķa valstīs ir dažāda. Notiekošo PSSM pasākumu līmenis katrā valstī ir atšķirīgs atkarībā no valstī pieejamiem resursiem un no atbalsta, ko tās saņem no starptautiskajiem līdzekļu devējiem un partneriem. Lai gūtu labumu no notiekošajiem centieniem un lai konstatētu paraugpraksi, projekta PSSM komponentu sāks divās valstīs un pēc tam pakāpeniski ieviesīs pārējās valstīs.
      Rezultāti/īstenošanas rādītāji

                  a)

                  Apmeklētas un izvērtētas līdz 18 glabāšanas vietām sešās mērķa valstīs (pa trim katrā valstī).

                  b)

                  Līdz 18 apmācību sesijām (pa trim katrā valstī) par PSSM labākajiem standartiem tiek organizētas parauga objektos, kam nepieciešama spēju veidošana PSSM jomā.

            4.3.2.   Parauga objektu atjaunošana un VIKI marķēšana
      Mērķi

                  a)

                  Atjaunot izmēģinājuma glabāšanas objektus, lai panāktu to atbilstību ISACS un IATG standartiem un nostādnēm un lai samazinātu ieroču un munīcijas novirzīšanas risku.

                  b)

                  Vajadzības gadījumā nekavējoties nodrošināt rentablu un iedarbīgu iejaukšanos, lai izmēģinājuma glabāšanas objektus padarītu drošākus (piem., pielāgot durvis, atslēgas utt.).

                  c)

                  Veicināt ieroču marķēšanu un reģistrēšanu, pamatojoties uz paraugpraksi un izmantojot arī pagātnē notikušu un patlaban notiekošu palīdzības programmu gaitā apgūtās spējas, lai izvairītos no dublēšanās.

                  d)

                  Palīdzēt izstrādāt vai uzlabot valstu centrālās ieroču datubāzes, izmantojot esošo programmatūru, ko izstrādājusi UNREC, un atbilstīgi starptautiskajiem paraugprakses standartiem, kas noteikti atbilstīgos starptautiskos atbruņošanās instrumentos, un konsultējoties ar attiecīgiem dalībniekiem, piemēram, Apvienoto Nāciju Organizācijas Narkotiku un noziedzības novēršanas biroju (UNODC) un RECSA, kuri šajā nolūkā sniedz palīdzību reģiona valstīm.

            Apraksts
      Koordinējot ar UNREC, UNMAS eksperti un MAG eksperti vajadzības gadījumā nekavējoties iejauksies. Pēc šīs sākotnējās rīcības izvērtētās glabātuves (ieroču un munīcijas glabātuves) atjaunos atbilstīgi ISACS un IATG, lai nodrošinātu valdības īpašumā esošus krājumus pret novirzīšanu, zādzībām un uzbrukumiem. Atjaunošanai sagatavojamos plānus un dokumentus izstrādās kā parauga dokumentāciju citu ieroču un munīcijas glabātuvju atjaunošanai un izbūvei. Iejaukšanās apjomu un apsvērumus par atjaunošanu vai izbūvi katrā izmēģinājuma vietā balstīs uz izvērtējuma rezultātiem.

         UNREC sadarbosies ar valstu iestādēm, lai VIKI, kas glabājas glabātuvēs, tiktu marķēti un reģistrēti saskaņā ar ISACS, izmantojot apakšreģionā pieejamās spējas. UNREC arī izstrādās precīzu un visaptverošu sistēmu ieroču un munīcijas glabātuvju pārvaldībai atbilstīgi attiecīgo valstu vajadzībām, ņemot vērā esošās sistēmas un izvairoties no notiekošo pasākumu dublēšanas. Šī darbība ļaus uzticami novērtēt parasto ieroču un munīcijas tipus, to reģistrāciju un pārskatāmību, ņemot vērā esošo informācijas tehnoloģijas infrastruktūru, nodrošinot savietojamību ar Interpola iARMS un pieļaujot sadarbspēju starp valstīm. Tas palīdzēs atvieglot pārrobežu sadarbību ieroču izsekojamībā un novērst nelegālu VIKI tirdzniecību.
      VIKI marķēšanas, reģistrēšanas un krājumu pārvaldībā balstīsies uz nesen notikušajām un pašreizējām VIKI marķēšanas darbībām apakšreģionā, kuras tika finansētas saskaņā ar Lēmumu 2011/428/KĀDP un ar ES Stabilitātes un miera veicināšanas instrumentu. Tā izmantos UNREC pieredzi, kas gūta veicot līdzīgas darbības apakšreģiona valstīs pēc konfliktu beigām.
      Rezultāti/īstenošanas rādītāji

                  a)

                  Līdz 18 izmēģinājumu vietās panākta atbilstība starptautiskajiem paraugprakses standartiem PSSM jomā.

                  b)

                  Ieroči izmēģinājuma glabātuvēs, kas līdz šim nebija marķēti, tagad ir marķēti un reģistrēti.

                  c)

                  Katrai valstij ir izstrādāta (vai uzlabota) datubāze, kur reģistrēt marķētus un citus ieročus.

            4.3.3.   Munīcijas un VIKI pārpalikumu iznīcināšana
      Mērķi
      Veicināt ieroču pārpalikumu, novecojušu vai nelegālu ieroču iznīcināšanu valstī.
      Apraksts
      Ņemot vērā UNREC koordināciju, VIKI un munīciju, kas izvērtētajās glabātuvēs definēti kā pārpalikumi, novecojuši vai nelegāli krājumi, iznīcinās valstu kompetentās iestādes ar UNMAS un MAG (tajās valstīs, kur tās darbojas) tehnisko palīdzību saskaņā ar ISACS 05.50 un IATG 10.10. Iekārtas, kas jānodrošina, lai veiktu iznīcināšanu, un iznīcināmo ieroču daudzums būs atkarīgs no izvērtējuma konstatējumiem.
      Rezultāti/īstenošanas rādītāji

                  a)

                  Apzināto ieroču iznīcināšana.

                  b)

                  Valstu iestādēm mērķa valstīs sniegtas praktiskās speciālās zināšanas par iznīcināšanas paņēmieniem.

            4.3.4.   Jaunu tehnoloģiju izmēģināšana
      Mērķi
      Izvērtēt jaunu tehnoloģiju izmantošanas potenciālu VIKI uzglabāšanas drošības uzlabošanai, kas atbilst reģiona vajadzībām.
      Apraksts
      Ierobežota PSSM infrastruktūra valstī ārkārtīgi palielina iespēju, ka VIKI varētu tikt novirzīti, ja tos uzglabā nelielās ieroču noliktavās nomaļās vietās, tostarp pierobežas reģionos, un transportēšanas laikā. Laupīšanas, zādzības vai izlaupīšanas gadījumā, kad ierocis tiek novirzīts nevalstiska subjekta rīcībā, tas kļūst sasniedzams un pieejams nepareizam pielietojumam, ja vien ierocis nav individuāli nodrošināts.
      Jaunas mobilas un pielāgojamas tehnoloģijas var piedāvāt risinājumus, ar ko efektīvi panākt VIKI drošību tādos gadījumos, kad novirzīšanas risks ir visaugstākais. Tāda tehnoloģija varētu piedāvāt piemērotus rentablus risinājumus tām dalībvalstīm, kurām trūkst lielas ieroču drošības infrastruktūras.
      Elektronika varētu pievienot kājnieku ieročiem papildu drošības un drošuma pakāpi. Sistēma, ar kuru nodrošinātu atsevišķu ieroci no brīža, kad to paņem no drošas ieroču noliktavas, saglabā tā drošību transportēšanas laikā un pagaidu uzglabāšanas laikā, līdz tas sasniedz savu drošo galamērķi, varētu ievērojami samazināt ieroču novirzīšanas risku laupīšanas, zādzības vai izlaupīšanas rezultātā. Elektroniskas sistēmas, ar ko aizslēgtu vai deaktivētu atsevišķu ieroci pārvadāšanas laikā un pagaidu glabāšanas laikā, varētu izmantot atslēgas ar digitāliem, radio frekvences vai biometriskiem kodiem, kuri varētu uzlabot visvājākos PSSM punktus. Transportēšanas laikā digitālās atslēgas nebūtu pieejamas, jo tās varētu nosūtīt pilnvarotām personām pa citiem saziņas kanāliem, piemēram, ar e-pastu vai ar telefona īsziņām. Šādi aizsardzības līdzekļi neļautu nepilnvarotam personālam izmantot ieročus, kas novirzīti nelegālā tirgū zādzības, laupīšanas vai izlaupīšanas rezultātā.

         UNREC turpinās izvērtēt jauno tehnoloģiju potenciālu panākt VIKI drošību atbilstīgi reģiona vajadzībām, konsultējoties ar reģionālām organizācijām un valsts VIKI komisijām, un sadarbojoties ar nozares pārstāvjiem. Vērā ņems arī apakšreģiona kaimiņvalstu pieredzi viedo tehnoloģiju izmantošanā, nodrošinot ieročus atbruņošanās, demobilizācijas un reintegrācijas procesā, piemēram, pētījumu par Kotdivuāru.
      Izvērtējumā noteiks arī objektus un transportēšanas ceļu Burkinafaso un Čadā, kur un tieši kādu tehnoloģiju varētu izmēģināt. Šādu parasto ieroču un munīcijas krājumu un ieroču drošības tehnoloģiju (tostarp transportēšanai) ieviesīs ne vairāk kā četrās glabātuvēs.
      Izvērtējuma konstatējumi un izmēģinājuma pasākumi būs pamatā norāžu dokumentam, kurā izklāstīs ilgtermiņa ceļvedi šādu jaunu tehnoloģiju iespējamai izmantošanai Āfrikā, un to izplatīs visām valstīm Sāhelas reģionā, reģionālām un apakšreģionālām organizācijām, kā arī starptautiskās tehniskās konferencēs un sanāksmēs.
      Rezultāti/īstenošanas rādītāji

                  a)

                  Ziņojums par jaunu tehnoloģiju izmantošanas izvērtējumu, tostarp izmēģināmo tehnoloģiju un četru izmēģinājuma vietu un transporta ceļu noteikšana Burkinafaso un Čadā.

                  b)

                  Jaunu tehnoloģiju izmēģinājumi četrās vietās – divās Burkinafaso un divās Čadā, kā arī transponēšanas ceļos.

                  c)

                  Ziņojums par izmēģinājuma darbību rezultātiem.

            4.4.   Valstu standartu izstrāde atbilstīgi IATG un ISACS

      Mērķi

                  a)

                  Uzlabot ieroču un munīcijas pārvaldību.

                  b)

                  Nodrošināt un apstiprināt valstu SOP saistībā ar PSSM, kas atbilst starptautiskajiem paraugprakses standartiem, tādējādi palielinot parasto ieroču un munīcijas krājumu drošību un drošumu.

            Apraksts
      Pamatojoties uz izvērtējumu un konsultāciju konstatējumiem (skatīt 4.2. punktu), kā arī uz pieredzi, kas gūta praktiskā izvērtēšanā un atjaunošanas darbā (skatīt 4.3. punktu), UNREC atbalstīs saņēmējas valstis, lai turpinātu pārskatīt un vajadzības gadījumā izstrādātu valstu rokasgrāmatas, norādes un SOP saistībā ar PSSM (PSSM SOP), kas atbilst ISACS, IATG un reģionāliem un apakšreģionāliem tiesību aktiem. PSSM SOP aptvers arī ziņošanas pienākumus saskaņā ar starptautiskiem instrumentiem.
      Katrā valstī UNREC organizēs SOP apstiprināšanas seminārus – vienu augstākajā tehniskajā līmenī un vienu augstākajā politikas līmenī –, pirms SOP tiks ieviestas valstī. Semināru programmā iekļaus izvērtējuma komponentu, lai novērtētu dažādās darbības, kas katrā valstī ir notikušas agrāk. Kā daļu no ieviešanas procedūras UNREC un īstenotājas puses ikvienā attiecīgajā valstī sarīkos pasniedzēju apmācības seminārus, kuros iepazīstinās ar jaunajām SOP.
      Rezultāti/īstenošanas rādītāji

                  a)

                  Mērķa valstīm ir izstrādātas PSSM SOP.

                  b)

                  Tehniskajā līmenī un augstākajā politikas līmenī ir notikuši semināri sešās mērķa valstīs.

                  c)

                  Katrā valstī noticis viens mācību seminārs pasniedzējiem par SOP; katrā no tiem – līdz 35 dalībniekiem.

            4.5.   Izvērtēšana un turpmāka rīcība
      4.5.1.   Reģionālā izvērtēšana
      Mērķi

                  a)

                  Analizēt ietekmi vai potenciālo ietekmi pēc projekta īstenošanas.

                  b)

                  Izvērtēt visus pasākumus, kas veikti saskaņā ar projektu, konstatēt labu pieredzi, trūkumus un turpmākās rīcības jomas.

            Apraksts
      Projekta norises laikā UNREC regulāri veiks kontroles apmeklējumus objektos. Minētie apmeklējumi ļaus tai izvērtēt izmantojumu un praksi laika gaitā un ļaus ekspertiem pastāvīgi uzturēt kontaktus ar augstākā līmeņa personālu.
      Valstu izvērtējumu konstatējumus apspriedīs reģionālā sanāksmē, piedaloties sešu Sāhelas reģiona valstu pārstāvjiem, līdzekļu devējiem, CASA aģentūrām, attiecīgām reģionālām organizācijām (ĀS, ECOWAS, ECCAS, RECSA), attiecīgajiem ekspertiem no Savienības un tās dalībvalstīm (tostarp no kopējās drošības un aizsardzības politikas misijām) un pilsoniskajai sabiedrībai. Tiks noteiktas jomas, kurās var veikt paraugprakses apmaiņu starp Sāhelas reģiona valstīm, tostarp ierosmes pilsoniskās pārraudzības uzlabošanai, tiks ieskicēti ceļi turpmākai pārrobežu sadarbībai PSSM jomā.
      Rezultāti/īstenošanas rādītāji

                  a)

                  Valsts apmeklējumi un misijas, ko veic projekta personāls saistībā ar citiem uzdevumiem, ietver arī izvērtēšanas un pārraudzības komponentus.

                  b)

                  Papildpasākumu misijas notiek reizi sešos mēnešos.

                  c)

                  Notiek reģionāla sanāksme par projekta rezultātiem.

            4.5.2.   Nobeiguma ziņojums
      Mērķi

                  a)

                  Analizēt ietekmi vai potenciālo ietekmi pēc projekta īstenošanas un integrēt atgriezenisko saiti no ieinteresētajām personām un valsts iestādēm.

                  b)

                  Izvērtēt visus pasākumus, kas veikti saskaņā ar projektu, konstatēt paraugpraksi, trūkumus un turpmākās rīcības jomas.

            Apraksts

         UNREC sagatavos nobeiguma ziņojumu, kurā iekļaus kopsavilkumu, valsts un reģionālo semināru konstatējumu apkopojumu, valstu tiesību aktus, administratīvas procedūras un SOP, kā arī ar ieroču un krājumu pārvaldību saistītu jaunu tehnoloģiju izmēģinājumu konstatējumus. Tajā ietvers arī paraugplānus un dokumentus ieroču noliktavu un munīcijas glabātavu atjaunošanai.
      Rezultāti/īstenošanas rādītāji
      Nobeiguma ziņojums ir izstrādāts un izplatīts.
      5.   Ilgums
      Kopējais projektu īstenošanai paredzētais laiks ir 36 mēneši.
      6.   Atbalsta saņēmēji
      Tiešie projekta atbalsta saņēmēji ir valsts iestādes, kas atbildīgas par VIKI kontroli un PSSM Burkinafaso, Čadā, Mali, Mauritānijā, Nigērā un Nigērijā, piemēram, aizsardzības un drošības ministrijas, kā arī valstu VIKI komisijas (vai komitejas).
      Netiešie atbalsta saņēmēji ietver sešu Sāhelas reģiona valstu civiliedzīvotājus, kaimiņvalstis un to iedzīvotājus, ĀS, Āfrikas apakšreģionālas organizācijas, kā arī valstis, kuras gūs labumu no šajā projektā gūtās pieredzes.
      7.   Īstenošanas struktūra
      Darbības īstenos UNODA ar sava reģionālā atbruņošanās centra UNREC starpniecību, sadarbībā ar:

                  a)

                  valsts kontaktpunktiem un valsts komisijām kājnieku ieroču un vieglo ieroču jomā Burkinafaso, Čadā, Mali, Mauritānijā, Nigērā un Nigērijā;

                  b)

                     DPKO/UNMAS;

                  c)

                     MAG;

                  d)

                     ISACS starpaģentūru atbalsta vienību;

                  e)

                     Wilton Park.

            Galīgā atbildība par šīs darbības īstenošanu attiecībā uz Komisiju ir uzticēta UNODA.
      8.   Partnerattiecības un sinerģijas
      Projekta īstenošanas laikā UNREC organizēs sanāksmes ar ES delegācijām un dalībvalstu vēstniecībām, kas atrodas sešās Sāhelas reģiona valstīs, un regulāri informēs tās par projekta norisi katrā valstī. ES delegācijas un dalībvalstu pārstāvji par projekta pasākumiem (piemēram, par semināriem) tiks informēti jau iepriekš un tiks aicināti tajos piedalīties. UNREC arī attiecīgi konsultēsies un sadarbosies ar ES kopējās drošības un aizsardzības politikas misijām EUCAP Sahel Niger un EUCAP Sahel Mali.
      Turklāt UNREC koordinēs darbības ar citiem partneriem, lai izvairītos no centienu dublēšanās un lai noteiktu sadarbības un papildināmības jomas, kas atbalsta projekta mērķus. Daži no šiem partneriem ir: ĀS, Āfrikas reģionālās organizācijas (tostarp ECOWAS, ECCAS un RECSA), NATO, ANO valstu darba grupas, UNODC, tehniskie un finansiālie partneri, kas iesaistīti drošības jomā, starptautiskās NVO (tostarp Kājnieku ieroču pētniecības grupa, Handicap International, Kājnieku un vieglo ieroču jautājumu parlamentārais forums un “Parlamentārieši par globālu rīcību”), Daudzvalstu kājnieku ieroču un munīcijas jautājumu grupa (MSAG) un nozares pārstāvji.
      Visbeidzot, UNREC un citi īstenošanā iesaistītie partneri konsultēsies ar subjektiem, kas iesaistīti novirzīšanas un nelikumīgas tirdzniecības izmeklēšanā, cita starpā izsekojot un dzenot pēdas nelikumīgiem VIKI Sāhelas reģionā, tostarp ar ekspertiem no ANO ekspertu grupām, kas pārrauga ieroču embargo, ieroču ekspertiem, kas piesaistīti ANO miera atbalsta operācijām, projektiem Small Arms Survey un Conflict Armament Research (iTrace globāls pārraudzības mehānisms, kuru atbalsta saskaņā ar Padomes Lēmumu 2013/698/KĀDP). UNREC arī mudinās attiecīgās iestādes saņēmējās valstīs izmantot ES finansēto Interpola nelikumīgo ieroču reģistra un meklēšanas pārvaldības sistēmu (iARMS).
      9.   Īstenošanas aģentūra – izvēles pamatojums

         UNODA ir nozīmīga loma atbruņošanās centienu veicināšanā parasto ieroču, piemēram, VIKI, jomā. Tai ir būtiska loma, veicinot daudzpusējās sarunās apspriestu normatīvu sistēmu, piemēram, ANO Rīcības programmas par VIKI un Starptautiskā izsekošanas instrumenta efektīvu īstenošanu valsts, reģionālā un pasaules mērogā. Savienība cenšas turpināt auglīgu sadarbību ar UNODA.

         UNREC, kas ietilpst UNODA, ir ilgstoša pieredze palīdzības sniegšanā Sāhelas reģiona valstīm un pilsoniskajai sabiedrībai, palīdzot tām īstenot starptautiskos un reģionālos instrumentus VIKI kontroles jomā, saskaņā ar savām pilnvarām, ko tā saņēmusi no ANO Ģenerālās asamblejas, “pēc lūguma sniegt patstāvīgu atbalstu Āfrikas reģiona dalībvalstu ierosmēm un citiem centieniem īstenot miera, ieroču ierobežošanas un atbruņošanās pasākumus reģionā” (Rezolūcija 40/151 G, 1985. gada 16. decembris). UNREC jau ir iesaistījusies sarunās ar potenciālajām saņēmējām valstīm, lai panāktu to piekrišanu, un tai ir pastāvīgi projekti ieroču kontroles jomā trijās no mērķa valstīm. Tādēļ tās situācija ir unikāli piemērota, lai īstenotu šo lēmumu.
      10.   ES redzamība

         UNREC veiks visus atbilstīgos pasākumus, lai darītu plaši zināmu to, ka darbību ir finansējusi Eiropas Savienība. Šādi pasākumi tiks veikti saskaņā ar Eiropas Komisijas pieņemto un publicēto Komisijas Komunikācijas un redzamības rokasgrāmatu ES ārējās darbības jomā un saskaņā ar jebkādām citām norādēm, par ko Komisija vienojusies ar ANO.

         Aptuvenais grafiks

         Kopējais ilgums – 36 mēneši

                  Darbība

                  Ierosinātais laikposms

                              4.1.

                                 Wilton Park konference par PSSM Sāhelā

                  2015. gada janvāris–marts (konference 2015. gada februārī)

                              4.2.

                              Tiesību aktu un administratīvo procedūru pārskatīšana un konsultācijas par PSSM

                  2015. gada janvāris–decembris

                              4.2.1.

                              Valstu konsultācijas par PSSM procedūrām un izmēģinājuma vietu noteikšanai

                  2015. gada janvāris–septembris

                              4.2.2.

                              Reģionālas konsultācijas par PSSM procedūrām

                  2015. gada oktobris–decembris

                              4.3.

                              PSSM

                  2015. gada jūlijs–2017. gada jūnijs

                              4.3.1.

                                 PSSM izvērtēšana valstu parasto ieroču glabātuvēs un VIKI un munīcijas transportēšanā (izvērtēšana sāksies divās valstīs)

                  2015. gada jūlijs–2017. gada jūnijs

                              4.3.2.

                              Parauga objektu atjaunošana un VIKI marķēšana

                  2015. gada jūlijs–2017. gada jūnijs

                              4.3.3.

                              Munīcijas un VIKI pārpalikumu iznīcināšana

                  2015. gada jūlijs–2017. gada jūnijs

                              4.3.4.

                              Jaunu tehnoloģiju izmēģināšana

                  2017. gada janvāris–jūnijs

                              4.4.

                              Valstu standartu izstrāde saskaņā ar IATG un ISACS

                  2017. gada janvāris–decembris

                              4.5.

                              Izvērtēšana un turpmāka rīcība

                  2017. gada jūlijs–decembris

                              4.5.1.

                              Reģionālā izvērtēšana

                  2017. gada jūlijs–decembris

                              4.5.2.

                              Nobeiguma ziņojums

                  2017. gada oktobris–decembris

         (1)  Burkinafaso, Mali, Nigēra un Nigērija ir ECOWAS konvencijas līgumslēdzējas valstis.

         (2)  Čada ratificēja Kinšasas konvenciju 2012. gada 8. augustā.


title: 2004/733/KĀDP:Politikas un drošības komitejas Lēmums BiH/2/2004 (2004. gada 24. septembris) par ES operācijas komandiera Eiropas Savienības militārajai operācijai Bosnijā un Hercegovinā iecelšanu amatā

text:
               27.10.2004

               LV

               Eiropas Savienības Oficiālais Vēstnesis

               L 324/22

      POLITIKAS UN DROŠĪBAS KOMITEJAS LĒMUMS BiH/2/2004
   (2004. gada 24. septembris)
   par ES operācijas komandiera Eiropas Savienības militārajai operācijai Bosnijā un Hercegovinā iecelšanu amatā
   (2004/733/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību, un jo īpaši tā 25. panta trešo punktu,
   ņemot vēra Padomes 2004. gada 12. jūlija Vienoto rīcību 2004/570/KĀDP par Eiropas Savienības militāro operāciju Bosnijā un Hercegovinā (1), un jo īpaši tās 6. pantu,
   tā kā:

               (1)

               Saskaņā ar Vienotās rīcības 2. pantu Eiropas Apvienoto bruņoto spēku komandiera vietnieks (DSACEUR) admirālis Rainer FEIST tika iecelts par Eiropas Savienības militārās operācijas komandieri Bosnijā un Hercegovinā.

               (2)

               NATO ir nolēmusi iecelt ģenerāli seru John REITH par Eiropas Apvienoto bruņoto spēku komandiera vietnieku (DSACEUR), lai aizstātu admirāli Rainer FEIST. Ģenerālis sers John REITH stāsies amatā 2004. gada 30. septembrī.

               (3)

               Saskaņā ar Vienotās rīcības 6. pantu Padome atļāva Politikas un drošības komitejai (PDK) pieņemt tālākus lēmumus par ES operācijas komandiera iecelšanu amatā.

               (4)

               Saskaņā ar Protokola 6. pantu par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās tādu Eiropas Savienības lēmumu un darbību izstrādē un īstenošanā, kam ir aizsardzības nozīme.

               (5)

               Eiropadome Kopenhāgenā 2002. gada 12. un 13. decembrī pieņēma deklarāciju, kurā paziņoja, ka “Berlin plus” pasākumi un to ieviešana attieksies tikai uz tām ES dalībvalstīm, kuras ir vai nu NATO dalībvalstis, vai “Partnerattiecības mieram” locekles un kuras noslēgušas divpusējus drošības līgumus ar NATO,

         IR PIEŅĒMUSI ŠO LĒMUMU.
   1. pants
   Ģenerāli seru John REITH ieceļ par Eiropas Savienības militārās operācijas komandieri Bosnijā un Hercegovinā.
   2. pants
   Šis lēmums stājas spēkā 2004. gada 30. septembrī.

      Briselē, 2004. gada 24. septembrī

            Politikas un drošības komitejas vārdā —

            priekšsēdētājs

         A. HAMER

      (1)  OV L 252, 28.7.2004., 10. lpp.


title: 2012/425/ES: Padomes Lēmums ( 2012. gada 10. jūlijs ) par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības

text:
               25.7.2012

               LV

               Eiropas Savienības Oficiālais Vēstnesis

               L 198/1

         PADOMES LĒMUMS
   (2012. gada 10. jūlijs)
   par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības
   (2012/425/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 165. pantu un 192. panta 1. punktu saistībā ar 218. panta 9. punktu,
   ņemot vērā Padomes Regulu (EK) Nr. 2894/94 (1994. gada 28. novembris) par pasākumiem, lai īstenotu Līgumu par Eiropas Ekonomikas zonu (1), un jo īpaši tās 1. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Līguma par Eiropas Ekonomikas zonu (2) (“EEZ līgums”) 31. protokolā ietverti īpaši nosacījumi un noteikumi par sadarbību īpašās jomās, kas nav četras pamatbrīvības.

               (2)

               Ir lietderīgi paplašināt EEZ līguma Līgumslēdzēju pušu sadarbību, lai iekļautu Eiropas Parlamenta un Padomes Regulu (EK) Nr. 401/2009 (2009. gada 23. aprīlis) par Eiropas Vides aģentūru un Eiropas Vides informācijas un novērojumu tīklu (3).

               (3)

               Ir lietderīgi paplašināt EEZ līguma Līgumslēdzēju pušu sadarbību, attiecinot to arī uz sporta jomu.

               (4)

               Regula (EK) Nr. 401/2009 atceļ Padomes Regulu (EEK) Nr. 1210/90 (1990. gada 7. maijs), ar ko izveido Eiropas Vides aģentūru un Eiropas Vides informācijas un novērojumu tīklu (4), kas ir iekļauta EEZ līgumā. Tādēļ EEZ līgums būtu jāgroza, lai ņemtu vērā Regulu (EK) Nr. 401/2009.

               (5)

               Tādēļ attiecīgi būtu jāgroza EEZ līguma 31. protokols.

               (6)

               Savienības nostājas EEZ Apvienotajā komitejā pamatā vajadzētu būt pievienotajam lēmuma projektam,

         IR PIEŅĒMUSI ŠO LĒMUMU.
   1. pants
   Nostājas, kas Eiropas Savienībai jāieņem EEZ Apvienotajā komitejā par ierosināto grozījumu EEZ līguma 31. protokolā par sadarbību īpašās jomās, kas nav četras pamatbrīvības, pamatā ir EEZ Apvienotās komitejas lēmuma projekts, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Briselē, 2012. gada 10. jūlijā

            Padomes vārdā –

            priekšsēdētājs

         V. SHIARLY

      (1)  OV L 305, 30.11.1994., 6. lpp.

      (2)  OV L 1, 3.1.1994., 3. lpp.

      (3)  OV L 126, 21.5.2009., 13. lpp.

      (4)  OV L 120, 11.5.1990., 1. lpp.

      PROJEKTS
      EEZ APVIENOTĀS KOMITEJAS LĒMUMS Nr. …/2012
      (…gada…),
      ar ko groza EEZ līguma 31. protokolu par sadarbību īpašās jomās, kas nav četras pamatbrīvības
      EEZ APVIENOTĀ KOMITEJA,
      ņemot vērā Līgumu par Eiropas Ekonomikas zonu, kurā grozījumi izdarīti ar Protokolu, ar ko pielāgo Līgumu par Eiropas Ekonomikas zonu, turpmāk “Līgums”, un jo īpaši tā 86. un 98. pantu,
      tā kā:

                  (1)

                  Līguma 31. protokols tika grozīts ar EEZ Apvienotās komitejas … Lēmumu Nr. …/… (1).

                  (2)

                  Ir lietderīgi paplašināt Līguma Līgumslēdzēju pušu sadarbību, lai iekļautu Eiropas Parlamenta un Padomes Regulu (EK) Nr. 401/2009 (2009. gada 23. aprīlis) par Eiropas Vides aģentūru un Eiropas Vides informācijas un novērojumu tīklu (2).

                  (3)

                  Ir lietderīgi paplašināt Līguma Līgumslēdzēju pušu sadarbību, attiecinot to arī uz sporta jomu.

                  (4)

                  Regula (EK) Nr. 401/2009 atceļ Padomes Regulu (EEK) Nr. 1210/90 (3), kas ir iekļauta Līgumā un tādējādi ir jāatceļ saskaņā ar Līgumu.

                  (5)

                  Lai šāda paplašināta sadarbība būtu iespējama, būtu jāgroza Līguma 31. protokols,

            IR PIEŅĒMUSI ŠO LĒMUMU.
      1. pants
      Līguma 31. protokolu groza šādi:

                  1)

                  Līguma 31. protokola 3. panta 2. punktu aizstāj ar šādu:

                              “2.

                                          a)

                                          EBTA valstis pilnvērtīgi piedalās Eiropas Vides aģentūrā, turpmāk “Aģentūra”, un Eiropas Vides informācijas un novērojumu tīklā, kas izveidoti ar Eiropas Parlamenta un Padomes Regulu (EK) Nr. 401/2009 (2009. gada 23. aprīlis) par Eiropas Vides aģentūru un Eiropas Vides informācijas un novērojumu tīklu (4).

                                          b)

                                          EBTA valstis finansiāli atbalsta a) apakšpunktā minētos pasākumus saskaņā ar Līguma 82. panta 1. punktu un Līguma 32. protokolu.

                                          c)

                                          EBTA valstis saskaņā ar b) apakšpunktu bez balsstiesībām pilnvērtīgi piedalās Aģentūras valdē, un tās iesaistās Aģentūras Zinātniskās komitejas darbā.

                                          d)

                                          Ar terminu “dalībvalsts(-is)” un citiem terminiem, kas attiecas uz to valsts iestādēm un kas minēti regulas 4. un 5. pantā, saprot, papildus to nozīmei regulā, arī EBTA valstis un to iestādes.

                                          e)

                                          Vides dati, kas tiek sniegti Aģentūrai vai ko sniedz pati Aģentūra, var tikt publicēti, un tie ir pieejami sabiedrībai ar nosacījumu, ka konfidenciālajai informācijai EBTA valstīs ir tāds pats aizsardzības līmenis kā Savienībā.

                                          f)

                                          Aģentūrai ir juridiskas personas statuss. Tai visās Līgumslēdzēju pušu valstīs ir visplašākā tiesībspēja un rīcībspēja, ko saskaņā ar šo valstu tiesību aktiem piešķir juridiskām personām.

                                          g)

                                          EBTA valstis Aģentūrai piemēro Protokolu par Eiropas Savienības privilēģijām un neaizskaramību.

                                          h)

                                          Atkāpjoties no Eiropas Savienības Pārējo darbinieku nodarbināšanas kārtības 12. panta 2. punkta a) apakšpunkta, EBTA valstu valstspiederīgos, kam ir visas pilsoņa tiesības, var nodarbināt, pamatojoties uz līgumu, kas noslēgts ar Aģentūras izpilddirektoru.

                                          i)

                                          Saskaņā ar 79. panta 3. punktu uz šo punktu attiecas Līguma VII daļa (Noteikumi par iestādēm).

                                          j)

                                          Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem, piemērojot Regulu (EK) Nr. 401/2009, attiecas arī uz visiem Aģentūras dokumentiem par EBTA valstīm.

                  2)

                  virsrakstu (Izglītība, apmācība un jaunatne) 4. pantā aizstāj ar šādu:
                  “Izglītība, apmācība, jaunatne un sports”.

            2. pants
      Šis lēmums stājas spēkā nākamajā dienā pēc pēdējā paziņojuma iesniegšanas EEZ Apvienotajai komitejai saskaņā ar Līguma 103. panta 1. punktu (5).
      3. pants
      Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

         Briselē,

               EEZ Apvienotās komitejas vārdā –

               priekšsēdētājs

               EEZ Apvienotās komitejas sekretāri

         (1)  OV L ...

         (2)  OV L 126, 21.5.2009., 13. lpp.

         (3)  OV L 120, 11.5.1990., 1. lpp.

         (4)  OV L 126, 21.5.2009., 13. lpp.”;

         (5)  [Konstitucionālās prasības nav norādītas.] [Konstitucionālās prasības ir norādītas.]


title: Eiropas Parlamenta Lēmums (ES) 2015/1625 (2015. gada 29. aprīlis) par Eiropas Savienības 2013. finanšu gada vispārējā budžeta izpildes apstiprināšanu, IV iedaļa – Tiesa

text:
               30.9.2015

               LV

               Eiropas Savienības Oficiālais Vēstnesis

               L 255/117

      EIROPAS PARLAMENTA LĒMUMS (ES) 2015/1625
      (2015. gada 29. aprīlis)
      par Eiropas Savienības 2013. finanšu gada vispārējā budžeta izpildes apstiprināšanu, IV iedaļa – Tiesa
      EIROPAS PARLAMENTS,

                  —

                  ņemot vērā Eiropas Savienības 2013. finanšu gada vispārējo budžetu (1),

                  —

                  ņemot vērā Eiropas Savienības konsolidētos pārskatus par 2013. finanšu gadu (COM(2014) 510 – C8-0149/2014) (2),

                  —

                  ņemot vērā Revīzijas palātas pārskatu par budžeta izpildi 2013. finanšu gadā un iestāžu atbildes (3),

                  —

                  ņemot vērā deklarāciju (4) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Līguma par Eiropas Savienības darbību 314. panta 10. punktu, kā arī 317., 318. un 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 55., 99., 164., 165. un 166. pantu,

                  —

                  ņemot vērā Reglamenta 94. pantu un V pielikumu,

                  —

                  ņemot vērā Budžeta kontroles komitejas ziņojumu (A8-0111/2015),

         1.

            sniedz Tiesas sekretāram apstiprinājumu par Tiesas 2013. finanšu gada budžeta izpildi;

         2.

            izklāsta savus konstatējumus turpmāk tekstā iekļautajā rezolūcijā;

         3.

            uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropadomei, Padomei, Komisijai, Eiropas Savienības Tiesai, Revīzijas palātai, Eiropas ombudam, Eiropas Datu aizsardzības uzraudzītājam un Eiropas Ārējās darbības dienestam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV L 66, 8.3.2013.

         (2)  OV C 403, 13.11.2014., 1. lpp.

         (3)  OV C 398, 12.11.2014., 1. lpp.

         (4)  OV C 403, 13.11.2014., 128. lpp.

         (5)  OV L 248, 16.9.2002., 1. lpp.

         (6)  OV L 298, 26.10.2012., 1. lpp.


title: Padomes Lēmums 2011/297/KĀDP ( 2011. gada 23. maijs ), ar ko groza Vienoto rīcību 2001/555/KĀDP par Eiropas Savienības Satelītcentra izveidi

text:
               24.5.2011

               LV

               Eiropas Savienības Oficiālais Vēstnesis

               L 136/62

         PADOMES LĒMUMS 2011/297/KĀDP
   (2011. gada 23. maijs),
   ar ko groza Vienoto rīcību 2001/555/KĀDP par Eiropas Savienības Satelītcentra izveidi
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu,
   tā kā:

               (1)

               Pēc tam, kad beigsies darbības termiņš grozītajam 1954. gada Briseles līgumam, ar ko dibina Rietumeiropas Savienību (“RES”), desmit dalībvalstu vārdā, kuras piedalās RES, pēc tās darbības pārtraukšanas 2011. gada 30. jūnijā ir jānodrošina dažu neatrisinātu RES administratīvo uzdevumu izpilde, jo īpaši RES darbinieku pensiju un RES sociālā plāna administrēšana, kā arī RES un bijušo darbinieku domstarpību risināšana.

               (2)

               Šajā nolūkā Eiropas Savienības Satelītcentram, kas izveidots ar Padomes Vienoto rīcību 2001/555/KĀDP (1), būtu jāuzņemas vajadzīgo administratīvo uzdevumu pildīšana.

               (3)

               Visi izdevumi, kas saistīti ar minētajiem uzdevumiem, būtu jāsedz no to desmit dalībvalstu iemaksām, kuras ir puses grozītajā 1954. gada Briseles līgumā, ar ko dibina RES.

               (4)

               Attiecīgi būtu jāgroza Vienotā rīcība 2001/555/KĀDP,

         IR PIEŅĒMUSI ŠO LĒMUMU.
   1. pants
   Ar šo Vienoto rīcību 2001/555/KĀDP groza šādi:

               1)

               vienotās rīcības 2. pantā iekļauj šādu punktu:
               “5.   No 2011. gada 1. jūlija pēc Rietumeiropas Savienības (“RES”) darbības pārtraukšanas Centrs veic 23.a pantā izklāstītos administratīvos uzdevumus.”;

               2)

               iekļauj šādu pantu:
               “23.a pants
               Administratīvie uzdevumi pēc RES darbības pārtraukšanas
               1.   No 2011. gada 1. jūlija Centrs, Beļģijas, Vācijas, Grieķijas, Spānijas, Francijas, Itālijas, Luksemburgas, Nīderlandes, Portugāles un Apvienotās Karalistes (turpmāk “desmit dalībvalstis”) vārdā veic šādus RES neatrisinātos administratīvos uzdevumus:

                           a)

                           RES bijušo darbinieku pensiju administrēšana;

                           b)

                           RES sociālā plāna administrēšana;

                           c)

                           RES un jebkura tās bijušā darbinieka domstarpību administrēšana un kompetentās Apelāciju padomes lēmumu īstenošana;

                           d)

                           palīdzības sniegšana desmit dalībvalstīm saistībā ar RES līdzekļu likvidēšanu.

                     2.   RES bijušo darbinieku pensiju administrēšana:

                           a)

                           notiek saskaņā ar RES pensiju noteikumiem, kas ir spēkā 2011. gada 30. jūnijā. Vajadzības gadījumā administratīvā padome šos noteikumus var grozīt, kā noteikts 6. punktā un ievērojot koordinēto organizāciju pensiju noteikumus;

                           b)

                           to pārvalda koordinēto organizāciju Apvienotā pensiju pārvaldības nodaļa (turpmāk “JPAS/SCAP”). Lai to panāktu, Centrs desmit dalībvalstu vārdā līdz 2011. gada 30. jūnijam noslēdz vienošanās memorandu. RES var būt arī šā vienošanās memoranda puse. Šo vienošanās memorandu apstiprina administratīvā padome, kā noteikts 6. punktā, un to paraksta tās priekšsēdētājs.

                     Jebkuras domstarpības, kas saistītas ar šīm pensijām un kurās iesaistīti bijušie RES darbinieki, risina saskaņā ar 3. punktu.
               3.   Jebkuras domstarpības starp RES un jebkuru no tās bijušajiem darbiniekiem risina saskaņā ar RES domstarpību izšķiršanas noteikumiem, kas ir spēkā 2011. gada 30. jūnijā.
               Domstarpību izšķiršanas noteikumus atjaunina administratīvā padome, kas minēta 6. punktā, lai tos Centra satvarā īstenotu no 2011. gada 1. jūlija.
               RES bijušo darbinieku statusu regulē RES personāla noteikumi, kas ir spēkā 2011. gada 30. jūnijā, visi spēkā esošie līgumi, visi citi spēkā esoši RES lēmumi, un RES sociālais plāns.
               4.   RES sociālā plāna administrēšana notiek saskaņā ar sociālo plānu, ko RES pieņēma 2010. gada 22. oktobrī. Tā ir saskaņā arī turpmākiem saistošiem lēmumiem, ko pieņem kompetentā Apelāciju padome, un ar lēmumiem, ko pieņem RES vai administratīvā padome, kā noteikts 6. punktā, lai īstenotu šādu lēmumu.
               5.   Palīdzība RES līdzekļu likvidācijas procesā ietver sevī jebkādu tiesisku vai finanšu jautājumu administrēšanu, kas var rasties sakarā RES darbības pārtraukšanu, ko veic administratīvās padomes vadībā, kā noteikts 6. punktā.
               6.   Visus lēmumus saistībā ar šajā pantā izklāstītajiem uzdevumiem, tostarp šajā pantā minētās administratīvās padomes lēmumus, vienprātīgi pieņem administratīvā padome, kuru veido desmit dalībvalstu pārstāvji. Šis administratīvās padomes sastāvs pieņem lēmumu par to, kā to vadīs viens no tās locekļiem. Centra direktors vai tā pārstāvis var piedalīties administratīvās padomes sēdēs, kas notiek šajā sastāvā. Priekšsēdētājs administratīvo padomi sasauc vismaz reizi gadā vai pēc vismaz trīs tās locekļu pieprasījuma. Administratīvās padomes ad-hoc sanāksmes var sasaukt ekspertu līmenī, lai apspriestu konkrētas tēmas vai jautājumus. Administratīvās padomes lēmumus var pieņemt, izmantojot rakstisko procedūru.
               7.   Centrs pieņem darbiniekus, kas vajadzīgi 1. punktā minēto uzdevumu izpildei. Ja kāda no desmit dalībvalstīm piedāvā šajā nolūkā norīkot kādu personu, šo personu pieņem darbā. Ja tas nenotiek vai ja ar norīkojumu nepietiek, lai aizpildītu visus vajadzīgos amatus, ar vajadzīgajiem darbiniekiem noslēdz līgumus. Centra darbinieku nodarbināšanas kārtību piemēro, ievērojot šā panta noteikumus.
               8.   Visi izdevumu posteņi, kas radušies šā panta īstenošanā, un visi ieņēmumu posteņi, kas ir saistīti ar šā panta īstenošanu, veido Centra atsevišķa budžeta daļu. Šo budžetu katru gadu līdz 1. septembrim sastāda katram finanšu gadam, kas atbilst kalendārajam gadam, un administratīvā padome to pieņem, kā noteikts 6. punktā, lemjot pēc tās priekšsēdētāja priekšlikuma. Šā budžeta ieņēmumi un izdevumi ir līdzsvaroti. Budžetā ir ietverts to darbinieku saraksts, ko pieņēma darbā, lai pildītu 7. punktā minētos uzdevumus. Ieņēmumus veido desmit dalībvalstu iemaksas, ko nosaka saskaņā ar noteikumiem, ko 2011. gada 30. jūnijā piemēro to ieguldījumam RES, un dažādi ieņēmumi. Lai izveidotu EUR 5,3 miljonu sākotnējo līdzekļu fondu, sākotnējās iemaksas, kas atbilst 20 % no kopējās summas, ir jāveic līdz 2011. gada 30. jūnijam. Administratīvā padome, kas minēta 6. punktā, pieņem vajadzīgos finanšu noteikumus, cik vien iespējams balstoties uz Centra finanšu noteikumiem un noteikumiem par budžeta kontroli un izpildi. Kamēr nav pieņemti šādi noteikumi, piemēro RES noteikumus.
               9.   Centrs līdz 2011. gada 30. jūnijam noslēdz līgumu vai administratīvu vienošanos ar RES par šā panta īstenošanu, ko apstiprina administratīvā padome, kura minēta6. punktā, un ko paraksta administratīvās padomes priekšsēdētājs.”.

         2. pants
   Šis lēmums stājas spēkā tā pieņemšanas dienā.

      Briselē, 2011. gada 23. maijā

            Padomes vārdā –

            priekšsēdētāja

         C. ASHTON

      (1)  OV L 200, 25.7.2001., 5. lpp.


title: Padomes un Komisijas Lēmums (1999. gada 31. maijs) par Partnerattiecību un sadarbības nolīguma noslēgšanu starp Eiropas Kopienām un to dalībvalstīm, no vienas puses, un Armēnijas Republiku, no otras puses

text:
Svarīgs juridisks paziņojums

|

31999D0602

Oficiālais Vēstnesis L 239 , 09/09/1999 Lpp. 0001 - 0002

		Padomes un Komisijas Lēmums(1999. gada 31. maijs)par Partnerattiecību un sadarbības nolīguma noslēgšanu starp Eiropas Kopienām un to dalībvalstīm, no vienas puses, un Armēnijas Republiku, no otras puses(1999/602/EK, EOTK, Euratom)EIROPAS SAVIENĪBAS PADOME,EIROPAS KOPIENU KOMISIJA,ņemot vērā Eiropas Kopienas dibināšanas līgumu, un jo īpaši 44. panta 2. punktu, 47. panta 2. punkta pēdējo teikumu, 55. pantu, 57. panta 2. punktu, 71. pantu, 80. panta 2. punktu, 93., 94., 133. un 308. pantu kopā ar 300. panta 2. punktu un 300. panta 3. punkta pēdējo teikumu,ņemot vērā Eiropas Ogļu un tērauda kopienas dibināšanas līgumu, un jo īpaši tā 95. pantu,ņemot vērā Eiropas Atomenerģijas kopienas dibināšanas līgumu, un jo īpaši tā 101. panta otro daļu,ņemot vērā Komisijas priekšlikumu,ņemot vērā Eiropas Parlamenta piekrišanu [1],konsultējoties ar EOTK Konsultatīvo komiteju un ar Padomes piekrišanu,ņemot vērā Padomes apstiprināto Eiropas Atomenerģijas kopienas dibināšanas līguma 101. pantu,(1) tā kā Partnerattiecību un sadarbības nolīgums starp Eiropas Kopienām un to dalībvalstīm, no vienas puses, un Armēnijas Republiku, no otras puses, parakstīts 1996. gada 22. aprīlī Luksemburgā, sekmē Eiropas Kopienu mērķu sasniegšanu;(2) tā kā šī nolīguma mērķis ir stiprināt sakarus, kas īpaši noteikts 1989. gada 18. decembrī parakstītajā Līgumā starp Eiropas Ekonomisko kopienu un Eiropas Atomenerģijas kopienu un Padomju Sociālistisko Republiku Savienību par tirdzniecisko un ekonomisko sadarbību un apstiprināts ar Lēmumu 90/116/EEK [2];(3) tā kā Partnerattiecību un sadarbības nolīgums ārpus Kopienas tirdzniecības politikas jomas nodrošina atsevišķas saistības, kuras ietekmē vai varbūtēji varētu ietekmēt Kopienas aktos noteiktos pasākumus tādās sfērās kā tiesības veikt uzņēmējdarbību, transporta un uzņēmuma vadības sfērās;(4) tā kā iepriekšminētais nolīgums starp Kopienu un Armēnijas Republiku Eiropas Kopienai uzliek atsevišķas saistības attiecībā uz kapitāla plūsmu un maksājumiem;(5) tā kā, papildinot un cik tālu iepriekšminētais līgums ietekmē 1990. gada 23. jūlija Padomes Direktīvu 90/434/EEK (1990. gada 23. jūlijs) par kopēju nodokļu sistēmu, ko piemēro dažādu dalībvalstu uzņēmējsabiedrību apvienošanai, sadalīšanai, to aktīvu pārvešanai un akciju maiņai [3] un Padomes Direktīvu 90/435/EEK (1990. gada 23. jūlijs) par kopēju nodokļu sistēmu, ko piemēro mātesuzņēmumiem un meitasuzņēmumiem, kas atrodas dažādās dalībvalstīs [4], kas pamatojas uz Eiropas Kopienas dibināšanas līguma 94. pantu, tāpēc šis pants jālieto par juridisku pamatu;(6) tā kā iepriekšminētā nolīguma daži noteikumi Kopienai uzliek saistības pakalpojumu sniegšanā pārrobežu gadījumos;(7) tā kā iepriekšminētajā nolīgumā Kopienai jāievieš zināmi noteikumi, Eiropas Kopienas dibināšanas līgums nerada nosacījumus īpašām pilnvarām, tāpēc ir nepieciešams Eiropas Kopienas dibināšanas līguma 308. pants,IR PIEŅĒMUŠAS ŠO LĒMUMU.1. pantsEiropas Kopienas, Eiropas Ogļu un tērauda kopienas un Eiropas Atomenerģijas kopienas vārdā apstiprināts Partnerattiecību un sadarbības nolīgums starp Eiropas kopienām un to dalībvalstīm, no vienas puses, un Armēnijas Republiku, no otras puses, kopā ar protokolu un apmaiņas vēstulēm.Teksti pievienoti šī lēmuma pielikumā.2. pants1. Pozīcijai, ko ieņem Kopiena Sadarbības padomē un Sadarbības komitejā, kad pēdējo pilnvaro darboties Sadarbības padome, jābūt Padomes noteiktai pēc Komisijas priekšlikuma vai, kur iespējams, Komisijas noteiktai katrai saskaņā ar Eiropas Savienības dibināšanas, Eiropas Ogļu un tērauda kopienas un Eiropas Atomenerģijas kopienas līgumiem.2. Saskaņā ar Partnerattiecību un sadarbības nolīguma 79. pantu, Padomes priekšsēdētājs vada Sadarbības padomi un atspoguļo Kopienas pozīciju. Komisijas pārstāvis saskaņā ar reglamentu vada Sadarbības komiteju un atspoguļo Kopienas pozīciju.3. Par Sadarbības padomes un Sadarbības komitejas rekomendāciju publicēšanu Eiropas Savienības Oficiālajā Vēstnesī katrā atsevišķā gadījumā lemj Padome un Komisija.3. pantsPadomes priekšsēdētājs Eiropas Kopienas vārdā nāk klajā ar Līguma 101. pantā noteikto paziņojumu. Komisijas priekšsēdētājs nāk klajā ar tādu pašu paziņojumu Eiropas Ogļu un tērauda kopienas un Eiropas Atomenerģijas kopienas vārdā.Briselē, 1999. gada 31. maijāKomisijas vārdā —priekšsēdētājsJ. SanterPadomes vārdā —priekšsēdētājsO. Schily[1] OV C 115, 14.4.1997., 190. lpp.[2] OV L 68, 15.3.1990., 1. lpp.[3] OV L 225, 20.8.1990., 1. lpp.[4] OV L 225, 20.8.1990., 6. lpp.--------------------------------------------------


title: Padomes Lēmums 2012/121/KĀDP ( 2012. gada 27. februāris ), ar ko atbalsta pasākumus, lai sekmētu ES, Ķīnas un Āfrikas dialogu un sadarbību parasto ieroču kontroles jomā

text:
               28.2.2012

               LV

               Eiropas Savienības Oficiālais Vēstnesis

               L 54/8

         PADOMES LĒMUMS 2012/121/KĀDP
   (2012. gada 27. februāris),
   ar ko atbalsta pasākumus, lai sekmētu ES, Ķīnas un Āfrikas dialogu un sadarbību parasto ieroču kontroles jomā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu,
   tā kā:

               (1)

               Eiropadome 2005. gada 15. un 16. decembra sanāksmē pieņēma ES Stratēģiju vieglo un kājnieku ieroču (turpmāk – "VIKI") un to munīcijas nelikumīgas uzkrāšanas un tirdzniecības apkarošanai (turpmāk – "ES VIKI stratēģija"). Stratēģijā Āfrikas kontinents ir apzināts kā viens no reģioniem, kuru visvairāk skārusi VIKI nelikumīga tirdzniecība un pārmērīga uzkrāšana.

               (2)

               ES VIKI stratēģijā ir izvirzīti vairāki uzdevumi, kas Savienībai jāpilda, tostarp panākt eksportētāju valstu konsensu, lai saskaņā ar reģionāli un starptautiski piemērotiem ierobežojošiem un pienācīgiem ieroču eksporta kritērijiem kājnieku ieročus piegādātu tikai valdībām.

               (3)

               ES VIKI stratēģijā arī ieteikts VIKI jautājumu iekļaut politiskā dialogā ar trešām valstīm un starptautiskām, reģionālām vai apakšreģionālām organizācijām, īpašu vērību pievēršot tam, lai saskaņotu rīcību ar galvenajiem Savienības partneriem un lielākajiem VIKI eksportētājiem, tostarp Ķīnu.

               (4)

               Eiropas Savienības Padome 2005., 2006., 2007. un 2010. gadā pieņēma Padomes secinājumus par atbalstu Ieroču tirdzniecības līgumam, kas būtu juridiski saistošs starptautisks instruments, ar ko izveidotu kopīgus parasto ieroču pārsūtīšanas starptautiskos standartus. Secinājumos uzsvērts, cik šajā procesā svarīga ir sadarbība ar citām valstīm un reģionālām organizācijām.

               (5)

               Kopš ES un Ķīnas stratēģiskā dialoga izveides 2005. gadā, tajā ir iekļauti noteikumi par dialogu attiecībā uz ieroču neizplatīšanu un parasto ieroču eksportu. Ķīna un Savienība 2006. gada Augstākā līmeņa sanāksmē vienojās sākt jaunu dialogu par Āfrikas mieru, stabilitāti un ilgtspējīgu attīstību, lai sekmētu partneru savstarpējo sapratni, pārrunātu rīcību un prioritātes un dotu iespēju integrēt Ķīnu starptautiskajos centienos uzlabot un koordinēt sadarbību. ES un Ķīnas 2007.–2013. gada Stratēģijas dokumentā attiecībā uz Savienības pamatpieeju Ķīnai ir teikts, ka tās pamatā ir iesaistīšanās un partnerība un kā prioritāte īpaši izcelta sadarbība, lai novērstu VIKI nelikumīgu tirdzniecību.

               (6)

               2004. gada decembrī Ķīna un Savienība parakstīja Kopīgu deklarāciju par ieroču neizplatīšanu un atbruņošanos, kurā pievēršas arī sadarbībai parasto ieroču jomā. Kopīgajā deklarācijā Savienība un Ķīna atzīmēja, ka: "ir jāveic arī pozitīvi un aktīvi centieni, lai padarītu efektīvākas parasto ieroču eksporta kontroles. Dažu parasto ieroču kontroles režīmi ir jāpadara stingrāki. Būtu jāizvērš centieni novērst kājnieku ieroču un vieglo ieroču nelikumīgu tirdzniecību un tādas šo ieroču plūsmas, kas var negatīvi ietekmēt mieru un stabilitāti reģionā."

               (7)

               VIKI nelikumīga tirdzniecība un pārmērīga uzkrāšana 2007. gada ES un Āfrikas partnerības stratēģijā noteikta kā joma, kurā rīcībai jānotiek, stiprinot kapacitāti, sadarbības tīklus, sadarbību un informācijas apmaiņu. Ķīna tika uzaicināta uz 2010. gada ES un Āfrikas Augstākā līmeņa sanāksmi un tajā piedalījās novērotāja statusā,

         IR PIEŅĒMUSI ŠO LĒMUMU.
   1. pants
   1.   Savienība turpina attīstīt sadarbību starp Ķīnas, Savienības un Āfrikas valstu pilsonisko sabiedrību, nozari un valdību pārstāvjiem, tostarp ar dialogu starp attiecīgām pilsoniskām sabiedrībām un nozarēm, lai izstrādātu kopīgas pieejas, ar ko pievērsties apdraudējumiem, kurus rada VIKI nelikumīga tirdzniecība un pārmērīga uzkrāšana un parasto ieroču tirdzniecības regulējuma trūkums starptautiskā līmenī. Šādas sadarbības attīstības rezultātā vajadzētu arī palielināties atbalstam stingram un pamatīgam Ieroču tirdzniecības līgumam un tā īstenošanai.
   2.   Savienība sasniedz 1. punktā minēto mērķi, veicot šādus projektus un pasākumus:

               —

               kopīgas Āfrikas, ES un Ķīnas Ekspertu darba grupas parasto ieroču jautājumos un kopīga Āfrikas, ES un Ķīnas Parasto ieroču jautājumu pētniecības centra izveide un attīstība. Ekspertu darba grupas un Pētniecības centra mērķis ir sekmēt to, lai Ķīnas, Āfrikas un ES attiecīgās politikas kopienās, kas ir atbildīgas par parasto ieroču un to eksporta kontroles jautājumiem, tiktu padziļināta izpratne par problēmām, kuras saistītas ar VIKI nelikumīgu tirdzniecību un pārmērīgu uzkrāšanu un parasto ieroču likumīgās tirdzniecības regulējuma trūkumu starptautiskā līmenī, un lai minētās kopienas iesaistītos šo problēmu risināšanā. Minēto jautājumu padziļināta izpratne un iesaistīšanās to risināšanā sekmēs veiksmīgas sarunas par stingru un pamatīgu Ieroču tirdzniecības līgumu un tā īstenošanu,

               —

               tādu atbalsta un pētniecības pasākumu veikšana, ar kuriem apzinātu ES un Ķīnas sadarbības iespējas, lai atbalstītu Āfrikas valstu centienus novērst VIKI nelikumīgu tirdzniecību un pārmērīgu uzkrāšanu.

         Sīki izstrādāts šajā punktā minēto projektu un pasākumu apraksts ir iekļauts pielikumā.
   2. pants
   1.   Par šā lēmuma īstenošanu atbild Eiropas Savienības Augstais pārstāvis ārlietās un drošības politikas jautājumos (turpmāk "AP").
   2.   Šā lēmuma 1. panta 2. punktā minētos projektus un pasākumus tehniski īsteno nevalstiskā organizācija "Saferworld".
   3.   Saferworld uzdevumus veic AP pārziņā. Tādēļ AP panāk vajadzīgās vienošanās ar Saferworld.
   3. pants
   1.   Finanšu atsauces summa 1. panta 2. punktā minēto projektu un pasākumu īstenošanai ir EUR 830 000.
   2.   Izdevumus, ko finansē no 1. punktā norādītās summas, pārvalda saskaņā ar procedūrām un noteikumiem, kurus piemēro Savienības vispārējam budžetam.
   3.   Komisija pārrauga 2. punktā minēto izdevumu pienācīgu pārvaldību. Tālab Komisija noslēdz finansēšanas līgumu ar Saferworld. Līgumā paredz, ka Saferworld jānodrošina ES ieguldījuma publiskums, kas atbilst ieguldījuma apmēram.
   4.   Komisija 3. punktā minēto finansēšanas līgumu cenšas noslēgt cik drīz vien iespējams pēc šā lēmuma stāšanās spēkā. Tā informē Padomi par visām grūtībām šajā procesā un par finansēšanas līguma noslēgšanas dienu.
   4. pants
   AP ziņo Padomei par šā lēmuma īstenošanu, pamatojoties uz regulāriem ceturkšņa ziņojumiem, ko sagatavo Saferworld. Minētos ziņojumus izmanto Padomes veiktajos izvērtējumos. Komisija ziņo par 1. panta 2. punktā minēto projektu un pasākumu īstenošanas finanšu aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Šis lēmums zaudē spēku 24 mēnešus pēc 3. panta 3. punktā minētā finansēšanas līguma noslēgšanas. Tomēr lēmums zaudē spēku sešus mēnešus pēc tā stāšanās spēkā, ja minētajā laikposmā nav noslēgts minētais finansēšanas līgums.

      Briselē, 2012. gada 27. februārī

            Padomes vārdā –

            priekšsēdētāja

         C. ASHTON

      PIELIKUMS

         PROJEKTI UN PASĀKUMI, KAS MINĒTI 1. PANTA 2. PUNKTĀ

      1.   Mērķi

      Lēmuma mērķi ir: turpināt attīstīt sadarbību starp Ķīnas, Eiropas Savienības un Āfrikas kontinenta pilsonisko sabiedrību, nozari un valdību pārstāvjiem; izstrādāt kopīgas pieejas, lai pievērstos apdraudējumiem, ko rada VIKI nelikumīga tirdzniecība un pārmērīga uzkrāšana; un atbalstīt Apvienoto Nāciju Organizācijas (ANO) Ieroču tirdzniecības līguma (ITL) procesu līdz 2012. gada ITL diplomātiskajai konferencei, tās laikā un pēc tās. Šādus mērķus panāk, izveidojot un attīstot kopīgu Āfrikas, ES un Ķīnas Ekspertu darba grupu parasto ieroču jautājumos (turpmāk "EDG") un kopīgu Āfrikas, ES un Ķīnas Parasto ieroču jautājumu pētniecības centru (turpmāk "PC"). EDG un PC mērķis ir Ķīnas, Āfrikas un Savienības attiecīgās politikas kopienās sekmēt izpratni par problēmām, kas saistītas ar VIKI nelikumīgu tirdzniecību un pārmērīgu uzkrāšanu, un iesaistīšanos to risināšanā, un par vajadzību noslēgt ITL.
      Ķīnas, Savienības un Āfrikas ciešākas sadarbības mērķi sniedz arī ar atbalsta un pētniecības pasākumiem, kuru nolūks ir apzināt ES un Ķīnas sadarbības iespējas, lai atbalstītu Āfrikas valstu centienus novērst VIKI nelikumīgu tirdzniecību un pārmērīgu uzkrāšanu.
      2.   Projektu un pasākumu apraksts

      2.1.   Kopīgas Āfrikas, ES un Ķīnas Ekspertu darba grupas parasto ieroču jautājumos un kopīga Āfrikas, ES un Ķīnas Parasto ieroču jautājumu pētniecības centra izveide un attīstība

      2.1.1.   Projekta mērķi

                  —

                  izveidot forumus un sadarbības tīklus, lai Savienības, Ķīnas un Āfrikas politikas kopienu eksperti varētu pārrunāt dažādus parasto ieroču nelikumīgās tirdzniecības aspektus,

                  —

                  Ķīnas, Āfrikas un Savienības attiecīgās politikas kopienās padziļināt izpratni par problēmām, kas saistītas ar VIKI nelikumīgu tirdzniecību un pārmērīgu uzkrāšanu un parasto ieroču likumīgās tirdzniecības vājo regulējumu starptautiskā līmenī, un sekmēt minēto kopienu iesaistīšanos šo problēmu risināšanā. Ar padziļinātu šo jautājumu izpratni un iesaistīšanos to risināšanā būtu jāpanāk kopējs atbalsts stingram un pamatīgam ITL,

                  —

                  oficiālā un politikas kopienu līmenī sekmēt ES, Ķīnas un Āfrikas dialogu, lai vairotu savstarpēju izpratni un līdz 2012. gada diplomātiskajai konferencei, tās laikā un pēc tās apzinātu kopējas pieejas attiecībā uz ANO ITL procesu, tostarp atbalstot Savienības, Ķīnas un Āfrikas pētnieku kopīgu pētniecību un analīzi par attiecīgām valsts un reģionālām nostājām,

                  —

                  izstrādāt pētniecības kopienas ieteikumus par ITL un VIKI jautājumiem un tos efektīvi pārsūtīt Ķīnas, Āfrikas, Savienības un dalībvalstu valdību amatpersonām, politiķiem un politikas kopienām.

            2.1.2.   Projekta apraksts

      a)   Kopīgas Āfrikas, ES un Ķīnas Ekspertu darba grupas parasto ieroču jautājumos izveide un attīstība
      EDG ir galvenais "institucionālais" pamats dialogam, ko sekmē ar Padomes Lēmumu, un to veido, rūpīgi koordinējot Saferworld un Āfrikas un Ķīnas pilsoniskās sabiedrības partnerorganizāciju darbu. Tajā ir deviņi dalībnieki no Ķīnas, Savienības un Āfrikas universitāšu nodaļām, ideju laboratorijām un pētniecības centriem, kurus izraugās, pamatojoties uz viņu īpašajām zināšanām, reputāciju un interesēm. EDG sniedz iespēju tās dalībniekiem apmainīties ar informāciju, idejām, īpašām zināšanām un pētniecības rezultātiem par parasto ieroču jautājumiem, apzināt apdraudējumu būtību, izvērtēt pašreizējo pasākumu efektivitāti un nākt klajā ar ieteikumiem par politikas izstrādē iesaistīto personu sadarbību.
      Gaidāms, ka EDG kalpos par ieinteresēto pilsoniskās sabiedrības dalībnieku platformu, kas atradīsies ārpus tiešā dialoga procesa, un nodrošinās pieejamu īpašo zināšanu kopumu, ko varēs izmantot Ķīnas, Savienības un Āfrikas politikas izstrādē iesaistītās personas un amatpersonas, kas ir atbildīgas par parasto ieroču un to eksporta kontroles jautājumiem. Āfrikas, Ķīnas un Savienības amatpersonas arī tiek aicinātas sekot līdzi EDG darbam.
      b)   Kopīga Āfrikas, ES un Ķīnas Parasto ieroču jautājumu pētniecības centra izveide un attīstība
      PC mērķis ir atbalstīt Savienības, Ķīnas un Āfrikas pētnieku kopīgu pētniecību un analīzi. To izveido Ķīnā. PC nodrošina plašu attiecīgu materiālu un resursu klāstu par VIKI un ITL procesa jautājumiem angļu un ķīniešu valodā. Šie materiāli un resursi tiek darīti pieejami arī elektroniski, izmantojot tīmekļa vietni, kas vienlaikus ir arī EDG publiskās saziņas līdzeklis.
      Pasākumi, ko paredzēts atbalstīt, lai īstenotu a) un b) apakšpunktā minētos uzdevumus, cita starpā ir šādas:

                  —

                  sagatavošanas un turpmāku sanāksmju Ķīnā un Eiropā rīkošana starp Saferworld un attiecīgām Ķīnas un Āfrikas partnerorganizācijām, lai: definētu šā projekta struktūru un izpildes grafiku; apzinātu sīki izstrādātus darba plānus PC un EDG izveidei un attīstībai; izveidotu projekta koordinācijas grupu; noteiktu grupas dalībnieku pienākumus; un pārraudzītu un izvērtētu pasākumu īstenošanas panākumus,

                  —

                  attiecīgu būtisku materiālu par VIKI un ITL nodrošināšana un tulkošana, ko izmantos politikas kopienas Ķīnā, Āfrikā un Savienībā un ko ar RC tīmekļa vietnes starpniecību iecerēts darīt pieejamus tostarp elektroniskā formā. Šī tīmekļa vietne vienlaikus ir arī EDG publiskās saziņas līdzeklis,

                  —

                  vairāku Saferworld, partnerorganizāciju un attiecīgo Ķīnas iestāžu sanāksmju rīkošana, lai iepazīstinātu ar PC un EDG darbību un – nolūkā nodrošināt attiecīgo iestāžu atbalstu šiem pasākumiem – lai iepazīstinātu un pārrunātu starpposma un gala rezultātus,

                  —

                  katru gadu līdz divām divu dienu ilgām EDG sanāksmēm Ķīnā, Eiropā un Āfrikā rīkošana, lai formulētu pētniecības plānus un sniegtu turpmāku virzību atbalsta un pētniecības pasākumu īstenošanā, politikas ieteikumu izstrādāšanā un paziņošanā. Katrā sanāksmē izstrādā īsu ziņojumu par projekta īstenošanas posmu,

                  —

                  divu semināru par ITL rīkošana, kuros piedalās līdz 40 dalībniekiem, tostarp pārstāvji no Savienības, Ķīnas un Āfrikas politikas kopienām un iestādēm, kas ir atbildīgas par parasto ieroču un to eksporta kontroli, un militārās un aizsardzības nozares un pilsoniskās sabiedrības eksperti, lai pārskatītu ITL sarunu virzību un apzinātu dažādām valstīm kopējo interešu jomas,

                  —

                     Saferworld un EDG informatīvo dokumentu publicēšana, kuros izskatītas Savienības un Ķīnas nostājas ITL jautājumā. Informatīvo dokumentu mērķis ir pirms 2012. gada ITL konferences atspoguļot diskusijas ar Savienības, Ķīnas un Āfrikas amatpersonām. Tajos analizē Savienības, Ķīnas un Āfrikas valstu nostāju atšķirības ITL jautājumā,

                  —

                  vispārēja ziņojuma izstrāde par galveno gūto pieredzi, kurā izvērsti izklāstīti projekta panākumi un problēmas un ieteikti modeļi un iespējas turpmākam Savienības, Ķīnas un Āfrikas dialogam par VIKI un ITL procesu,

                  —

                  divu pasākumu, proti, projekta oficiālās atklāšanas un noslēguma pasākuma rīkošana.

            2.1.3.   Projektu rezultāti

                  —

                  padziļinātu informētību, zināšanas un sapratni par ANO ITL procesu un attiecīgām valstu nostājām pirms 2012. gada diplomātiskās konferences un pēc tās gūst 500 Ķīnas, Āfrikas un Savienības politikas kopienas dalībnieku, tostarp par parastajiem ieročiem un to eksporta kontroli atbildīgās amatpersonas, zinātnieki, parlamentārieši, nevalstisko organizāciju (NVO) pārstāvji un žurnālisti,

                  —

                  starp 60 Savienības, Ķīnas un Āfrikas amatpersonām un pilsoniskām sabiedrībām ir uzlabojies dialogs, mijiedarbe un sadarbība VIKI un ANO ITL procesa jautājumos, tostarp apzinot ieteikumus par kolektīvas rīcības iespējām,

                  —

                  ir iedibināti ilgtermiņā noturīgi sakari starp 50 personām, kas pārstāv Savienības, Āfrikas un Ķīnas politikas kopienas iestādes, nodrošinot to, ka arī pēc šī projekta beigšanās turpināsies informācijas un pieredzes apmaiņa, kā arī praktiska sadarbība VIKI un citos ar parasto ieroču kontroli saistītos jautājumos.

            2.2.   ES un Ķīnas sadarbības veicināšana, lai atbalstītu Āfrikas valstu centienus novērst VIKI nelikumīgu tirdzniecību un pārmērīgu uzkrāšanu

      2.2.1.   Projekta mērķi

                  —

                  atbalstīt Savienības, Ķīnas un Āfrikas pētnieku kopīgu izpēti un analīzi par problēmām, kas saistītas ar VIKI izplatīšanu Āfrikā un iespējām, ko šajā jomā dotu ES un Ķīnas sadarbība,

                  —

                  palīdzēt Āfrikas valstīm apzināt palīdzības vajadzības un formulēt palīdzības lūgumus jomās, kas saistītas ar VIKI nelikumīgas tirdzniecības un pārmērīgas uzkrāšanas novēršanu,

                  —

                  formulēt ieteikumus Savienības un Ķīnas politikas veidotājiem par iespējām kopīgai ES un Ķīnas palīdzībai trešām valstīm Āfrikā.

            2.2.2.   Projekta apraksts

      Projekts ļauj apzināt ES un Ķīnas sadarbības iespējas, lai Āfrikas trešām valstīm sniegtu palīdzību apdraudējumu novēršanā, ko rada VIKI nelikumīga tirdzniecība un pārmērīga uzkrāšana. Projektā paredzēts īstenot vairākus pasākumus, tostarp:

                  —

                  līdz trīs izpētes apmeklējumu Āfrikā rīkošana EDG dalībniekiem, lai padziļinātu viņu izpratni par to, kāda ietekme kontinentā ir VIKI nelikumīgai tirdzniecībai un pārmērīgai uzkrāšanai, lai tiktos ar vietējiem dalībniekiem un pārrunātu tehniskās palīdzības vajadzības,

                  —

                  starptautiska politikas semināra rīkošana Āfrikā par to, kā kontinentā novērst VIKI izplatīšanos. Sanāksmi apmeklē līdz 30 dalībniekiem, tostarp EDG locekļi un citi Āfrikas, Ķīnas un ES pilsoniskās sabiedrības pārstāvji un amatpersonas, kas ir atbildīgas par parasto ieroču un to eksporta kontroles jautājumiem. Turklāt seminārā turpina apzināt praktiskas jomas, kurās Āfrikas palīdzības lūgumus novērst VIKI nelikumīgu tirdzniecību un pārmērīgu uzkrāšanu varētu sasaistīt ar Ķīnas un Savienības palīdzību,

                  —

                  vienā Āfrikas valstī veikt VIKI kontroles vajadzību tehnisko izvērtējumu, tostarp novērtēt izmaksas, darbības virzienus un ieteikumus īstenošanas aģentūrām. Šo pētījumu izstrādā ciešā sadarbībā ar attiecīgās Āfrikas valsts valdības amatpersonām, kas ir iesaistītas VIKI kontroles sistēmu administrēšanā, kā arī ar aizsardzības nozares pārstāvjiem,

                  —

                  EDG sīki izstrādāta ziņojuma publicēšana, kurā – pamatojoties uz tehnisko izvērtējumu, izpētes apmeklējumiem un Āfrikā rīkotu semināru –galvenā uzmanība pievērsta VIKI apritei Āfrikā, izvērtēta pašreiz veikto pasākumu efektivitāti un nākts klajā ar skaidriem ieteikumiem politikas veidotajiem par ES, Ķīnas un Āfrikas sadarbību. Ziņojumu iztulko un izplata aptuveni 500 pilsoniskās sabiedrības pārstāvjiem, amatpersonām, politikas veidotājiem un politiķiem Ķīnā, ES un Āfrikā, lai vairotu vispārēju izpratni par ES, Ķīnas un Āfrikas sadarbības iespējām VIKI kontroles jautājumu risināšanā Āfrikā. Ar šo ziņojumu iepazīstina arī to amatpersonu sanāksmju dalībnieki, kas paredzētas 2.1. punktā minētajā projektā,

                  —

                  atbalsta sniegšana vienai Āfrikas valstij, lai noteiktu un darītu zināmas tās vajadzības un oficiālos lūgumus VIKI kontroles jomā,

                  —

                  sanāksmes ar attiecīgām Savienības un Ķīnas amatpersonām rīkošana, lai sekmētu kopīgu projekta koncepcijas izstrādi,

                  —

                  ES, Ķīnas un Āfrikas politikas semināra rīkošana Ķīnā, lai iepazīstinātu ar EDG secinājumiem un ieteikumiem. Sanāksmi apmeklē līdz 50 dalībnieku, tostarp Āfrikas, Savienības un Ķīnas pilsoniskās sabiedrības pārstāvji un amatpersonas, kas ir atbildīgas par parasto ieroču un to eksporta kontroles jautājumiem. Sanāksme dod iespēju pārskatīt EDG VIKI jomā veikto darbu un pārrunāt EDG ieteikumus, un tajā liek pamatus sistēmai, lai izvērstu praktisku sadarbību, piemēram, Savienības un Ķīnas palīdzībai krājumu apsaimniekošanā, lieko krājumu iznīcināšanā un uzskaites veikšanā.

            2.2.3.   Projekta rezultāti

                  —

                  padziļinātu izpratni par VIKI izplatīšanas problēmām Āfrikā un par Savienības un Ķīnas sadarbības iespējām šajā jomā gūst 500 Ķīnas un ES politikas kopienas dalībnieku, tostarp zinātnieki, parlamentārieši, NVO un žurnālisti,

                  —

                  vienā Āfrikas valstī ir uzlabotas spējas apzināt palīdzības vajadzības un formulēt palīdzības lūgumus, lai novērstu VIKI nelikumīgu tirdzniecību un pārmērīgu uzkrāšanu,

                  —

                  ir apzinātas iespējas VIKI kontroles jomā sniegt kopīgu ES un Ķīnas palīdzību trešām valstīm Āfrikā.

            3.   Semināru un noslēguma un atklāšanas pasākumu dalībnieki un norises vietas

      Ja vien šā pielikuma tekstā nav paredzēts citādi, iespējamos 2.1. un 2.2. punktā minēto projektu semināru un noslēguma un atklāšanas pasākumu dalībniekus un norises vietas ierosina Saferworld; pēc tam, apspriežoties ar kompetentajām Padomes struktūrām, ierosinātās norises vietas apstiprina AP.
      4.   Labuma guvēji

      Tiešu labumu no projektiem gūst aptuveni 500 Ķīnas, Āfrikas un ES politikas kopienas dalībnieku, tostarp NVO, ideju laboratoriju un nozares pārstāvji, valdību amatpersonas, par parasto ieroču eksporta kontroli atbildīgās amatpersonas un parlamentārieši.
      Netiešie labuma guvēji irtie Āfrikas iedzīvotāji, grupas un atsevišķas personas, kuras negatīvi ietekmē VIKI nelikumīga tirdzniecība.
      5.   Ietekmes novērtējums

      Pēc tam, kad pabeigti pēdējie lēmumā paredzētie pasākumi, būtu tehniski jāizvērtē lēmuma ietekme. Lēmuma ietekmes novērtējumu veic AP sadarbībā ar attiecīgām Padomes darba grupām, Eiropas Savienības delegāciju Ķīnā un citām attiecīgām ieinteresētām personām.
      6.   Ilgums

      Kopējais projektu ilgums ir 24 mēneši.
      7.   Tehniskās īstenošanas vienība

      Lēmuma tehniska īstenošana tiek uzticēta Saferworld, kas darbosies AP pārziņā.
      8.   Ziņojumu sniegšana

         Saferworld reizi ceturksnī, tostarp pēc katra aprakstītā pasākuma beigām, sagatavo pārskata ziņojumu. Ziņojumi būtu jāiesniedz AP ne vēlāk kā sešas nedēļas pēc attiecīgo pasākumu pabeigšanas.
      9.   Lēstās projektu un pasākumu kopējās izmaksas un ES finanšu ieguldījums

      Projektu un pasākumu kopējās izmaksas ir EUR 830 000.